Tiga penunggang motosikal dicekup
Oleh ZAKI SALLEH

25 November 2021, 6:47 pm
IPOH – Tindakan memuat naik video perlumbaan motosikal haram dalam laman media sosial untuk menunjuk-nunjuk mengundang padah apabila tiga lelaki dicekup polis.
Kesemua mereka ditahan Skuad 42 Jabatan Siasatan dan Penguatkuasaan Trafik Ibu Pejabat Polis Kontinjen Perak (JSPT IPK) antara 17 hingga 23 November lalu di Teluk Intan dan Ipoh.
JSPT IPK Perak dalam dalam satu kenyataan memberitahu, tangkapan dibuat susulan satu laporan polis yang dibuat terhadap rakaman video tular itu.
Menurut kenyataan itu, lokasi perlumbaan adalah di Lebuh Raya Persisir Pantai Barat (WCE) dekat susur keluar Setiawan di Manjung.
“Satu pelumbaan haram motosikal tular dalam rakaman video yang dimuat naik di laman story Instagram pemilik akaun ‘shafarul.arysad @cu.ebundle’ sejak 16 November lalu.
“KLip video tersebut menunjukkan dua buah motosikal dalam keadaan laju sambil aksi ‘superman’ dengan wang pertaruhan bernilai RM 15,000,” ujar kenyataan tersebut.

Siasatan polis mendapati perlumbaan melibatkan kumpulan Am ulala dan Kecik Super.
Polis kemudian mengesan kedua-dua kumpulan tersebut dan telah berjaya menahan tiga lelaki yang berusia lingkungan 22 hingga 24 tahun di bawah Seksyen 42 (1) Akta Pengangkutan Jalan 1987 dan Seksyen 6 (1) Akta Pertaruhan 1953.
Dua daripada yang ditahan adalah mekanik manakala seorang bekerja sebagai juruteknik. – K! ONLINE


Prestasi TNB kekal berdaya tahan
Oleh MUHAMMAD IKHWAN IDERIS

25 November 2021, 7:15 pm
PETALING JAYA – Tenaga Nasional Berhad (TNB) terus menunjukkan prestasi berdaya tahan dengan mencatatkan kenaikan hasil dan keuntungan bersih seiring dengan peningkatan aktiviti ekonomi dalam tempoh sembilan bulan pertama tahun kewangan 2021.
Hasil Kumpulan meningkat 9.6 peratus tahun ke tahun kepada RM36.9 bilion daripada RM33.7 bilion, sejajar dengan prestasi keseluruhan ekonomi Malaysia yang meningkat tiga peratus dalam tempoh sembilan bulan pertama tahun ini.
Perkembangan itu, menyumbang sedikit kenaikan dalam penjualan elektrik iaitu sebanyak 1.1 peratus kepada 87,950 giga watt jam (GWj) dan RM2.9 bilion dalam keuntungan bersih.
Peningkatan dalam aktiviti ekonomi juga telah memberi sokongan kepada prestasi positif anak-anak syarikat TNB.
Perolehan sebelum faedah, cukai, susut nilai dan pelunasan (EBITDA) dilaporkan pada RM14.4 bilion (naik 4.6 peratus). Secara keseluruhan, margin EBITDA kekal pada 39 peratus, diimbangi perbelanjaan lebih tinggi yang bertumbuh 8.7 peratus daripada peningkatan aktiviti perniagaan.
Presiden/Ketua Pegawai Eksekutif TNB, Datuk Ir. Baharin Din berkata, TNB mempunyai potensi untuk pertumbuhan.

Baharin
“Kumpulan menyaksikan penguncupan jualan elektrik sebanyak 6.7 peratus pada suku ketiga berbanding suku sebelumnya, kesan daripada peralihan dinamik yang disebabkan oleh pandemik berterusan.
“Kami terus bersiap sedia untuk menghadapi sebarang ketidaktentuan pada masa depan.
“Sebagai penjaga infrastruktur kritikal tenaga negara, mengekalkan pulangan yang munasabah adalah penting bagi TNB untuk mengimbangi penciptaan nilai kepada pemegang saham dan melabur semula ke dalam sistem bagi menjamin bekalan tenaga berdaya harap dan stabil,” katanya dalam satu kenyataan hari ini.
Penjanaan elektrik menerusi tenaga solar merupakan salah satu usaha TNB bagi meningkatkan penggunaan RE.
Mengulas berhubung sasaran tenaga boleh baharu (RE) yang merupakan sebahagian daripada Hala Tuju Kelestarian TNB yang diumumkan pada Ogos lalu, Baharin berkata, pihaknya percaya hala tuju itu bakal membuka peluang pertumbuhan baharu, bertunjangkan aspirasi strategik TNB untuk menjadi pembekal terunggul solusi tenaga mampan di Malaysia dan antarabangsa.
“Menjelang 2035, portfolio penjanaan yang dirancang oleh TNB merangkumi 66 peratus RE, 24 peratus thermal bukan arang batu dan 10 peratus arang batu berbanding 14 peratus RE, 41 peratus thermal bukan arang batu dan 45 peratus arang batu pada 2021.
“Kami sedang meneroka dan melabur dalam teknologi hijau yang berpotensi untuk mempercepatkan perjalanan kami ke arah sifar bersih selepas 2035,” tegas Baharin. – K! ONLINE


Pasangan kembar teruja raikan majlis graduasi bersama
Oleh KOSMO!

25 November 2021, 6:56 pm
PETALING JAYA – Sepasang kembar seiras teruja meraikan majlis graduasi mereka bersama pada Istiadat Konvokesyen Universiti Pendidikan Sultan Idris (UPSI) Ke-22 di Tanjung Malim, Perak hari ini.
Pasangan tersebut, Noorhidayati Misman, 24, (kakak) dan Noorhidayani Misman, 24, (adik) merupakan antara penerima Ijazah Sarjana Muda Pendidikan Islam (Kepujian) Fakulti Sains Kemanusiaan pada majlis konvokesyen yang berlangsung bermula 20 November lalu sehingga esok.
“Kami seronok apabila dapat naik ke pentas menerima ijazah bersama-sama. Dijadikan cerita, pada asalnya ketika kami mengisi borang permohonan sambung pengajian suatu ketika dahulu, masing-masing tak jangka langsung memilih jurusan yang sama.
“Namun, rezeki kami ditawarkan jurusan pengajian sama UPSI, malah susunan kelas dan jadual pengajian pun sama hingga ke tamat pengajian pada hari ini,” jelas Noorhidayani menerusi satu kenyataan dikeluarkan UPSI hari ini.
Pasangan dari Sungai Besar, Selangor itu bercita-cita menjadi pendidik dalam bidang pengajian Islam selain aktif dalam program persatuan, menjadi rakan exco kolej kediaman serta sering menyertai program universiti hingga ke peringkat antarabangsa.
Norhidayati yang meraih anugerah dekan setiap semester sebanyak lapan kali berturut-turut berpendapat amalan menguruskan masa dan jadual dengan bijak selain menyertai pelbagai aktiviti anjuran universiti menjadi resepi kejayaan.

“Kami juga memegang satu prinsip ketika berada di menara gading, kami mahu banggakan kedua ibu bapa kami kerana kami bukanlah daripada keluarga yang senang,”kata Norhidayati.
Berikutan penangguhan sesi Istiadat Konvokesyen tahun lalu akibat pandemik Covid-19, pasangan kembar seiras itu bekerja sambilan sementara menunggu panggilan penempatan bertugas sebagai guru sekolah.
Norhidayati bertugas sebagai pembantu jualan di sebuah syarikat Industri Kecil Sederhana di Sabak Bernam, Selangor manakala Norhidayani pula bekerja sambilan sebagai perunding produk kecantikan.
Sementara itu, turut bergraduasi bersama adalah pasangan adik-beradik Rabi’atul Adawiyah Salleh, 35 dan Ainun Mardiyah Salleh, 29, yang merupakan anak keempat dan keenam daripada tujuh orang adik beradik.
Mereka yang merupakan penerima Ijazah Sarjana Pendidikan Awal Kanak-Kanak, Fakulti Pembangunan Manusia menyifatkan doa ibu bapa dan keluarga adalah pendorong kepada kejayaan dikecapi.
“Syukur Alhamdulillah akhirnya kami dapat menamatkan pengajian bersama-sama. Kadang-kala bila fikirkan betapa letihnya perlu berulang alik dari Kuala Lumpur ke Tanjung Malim hingga adakalanya tiba lewat malam pulang ke rumah.
“Segala pengorbanan suami dan keluarga mengurus anak-anak serta penat lelah kami akhirnya dibalas dengan segulung ijazah yang cukup bermakna,” jelas Rabi’atul Adawiyah. -K! ONLINE


TFC, MFL terima padah dikompaun
Oleh KOSMO!

25 November 2021, 7:04 pm
KEMPEN Piala Malaysia terus dipalit isu pelanggaran Prosedur Operasi Standard (SOP) dalam kalangan penyokong dan kali ini Terengganu Football Club (TFC)  menjadi pasukan pertama yang dikompaun.
TFC didapati gagal memastikan pematuhan protokol am dalam pengurusan penonton oleh Jabatan Kesihatan Negeri Terengganu (JKNT).
Kesalahan itu dilakukan dalam aksi separuh akhir pertama TM Piala Malaysia 2021 melibatkan TFC dan Johor Darul Ta’zim (JDT) di Stadium Sultan Mizan Zainal Abidin, 22 November lalu.
Perkara ini disahkan oleh Ketua Pegawai Eksekutif Liga Bola Sepak Malaysia (MFL), Stuart Ramalingam selepas menerima kunjungan daripada wakil Kementerian Kesihatan Malaysia (KKM).
“MFL menerima kunjungan daripada wakil-wakil KKM dan mereka telah menjelaskan situasi berdasarkan siasatan mereka berkenaan perlawanan separuh akhir pertama Piala Malaysia antara pasukan TFC dan JDT.
“Satu notis tawaran kompaun telah dikeluarkan kepada Terengganu Football Club Sdn Bhd dan MFL masing-masing dengan nilai RM10,000.

“MFL dan rakan kongsi liga akan sentiasa memberikan kerjasama penuh kepada KKM di mana pelaksanaan pematuhan SOP ini adalah sangat penting dalam usaha mengekang rantaian pandemik COVID-19.
“MFL selaku penganjur sangat kesal kerana beberapa insiden pelanggaran pematuhan SOP berlaku dalam kempen Piala Malaysia dan seharusnya lebih peka terhadap kenaikan kes Covid-19,” katanya dalam satu kenyataan rasmi.
Kunjungan itu dilakukan Penolong Pegawai Kesihatan Persekitaran Daerah Petaling, Mohd Ashhurun Rahmat, Mohd Zaid Mohd Nawi dan Penolong Pegawai Kesihatan Persekitaran Daerah Kuala Nerus, Ahmad Syazwan Shamsuddin, Lokman Hakim Mohd Jaafar, Wan Muhammad Khairul Anam Waris dan Pegawai Kesihatan Persekitaran, Jamil Mat.
“Suka atau tidak, kita harus bersikap lebih matang dalam norma baharu kehidupan kita yang diancam virus Covid-19.
“Jika perkara pelanggaran SOP masih berlaku, MFL bimbang kemasukan penonton untuk aksi final TM Piala Malaysia dan saingan Liga Malaysia musim depan akan ditarik balik,” katanya. – K! ONLINE


Lelaki jumpa jenglot ketika bersihkan pantai
Oleh KOSMO!

25 November 2021, 7:30 pm
JAKARTA – Seorang lelaki yang sedang membersihkan kawasan pantai dikejutkan dengan penemuan benda berupa jenglot iaitu makhluk mistik yang dibawa ke alam manusia, lapor laman berita Suara.com semalam.
Kejadian itu menjadi tular di media sosial. Antara rakaman tersebut adalah yang dimuat naik menerusi akaun Instagram bernama @memomedsos.
“Hello guys, saya di Pantai Watu Kuncir  sedang membersihkan sampah di pantai ini. Saya terjumpa jenglot.
‘’Niat saya  ingin membersihkan sampah tetapi saya melihat bungkusan plastik,’’ jelas lelaki itu dalam klip video tersebut.
‘’Apabila saya membuka bungkusan itu, rupa-rupanya isinya begini. Tengok, benda ini asli (jenglot) bukan rekaan. Ini ditemui di Pantai Kunjir Kalianda, Lampung,’’ jelasnya.
Netizen mula membanjiri ruangan komen di akaun tersebut.

“Balut balik, pulangkan ke tempatnya, orang buang, kenapa ambil…,” kata seorang netizen.
“Itu mainan anak patung adik saya, tolong pulangkan,” katanya netizen lain. – Agensi


Bicara saman Nana tangguh, peguam defendan kuarantin kendiri
Oleh NORLIZAH ABAS

25 November 2021, 6:18 pm
KUALA LUMPUR – Mahkamah Sesyen di sini menetapkan 17 Disember ini bagi menyambung perbicaraan saman fitnah RM2.5 juta penyanyi Siti Nordiana Alias terhadap lima defendan kerana memfitnahnya dalam laman Instagram.
Hakim Zulqarnain Hassan menangguhkan perbicaraan yang sepatutnya didengar hari ini selepas membenarkan permohonan peguam- peguam yang mewakili defendan keempat (D4) dan kelima (D5).
Defendan tersebut masing-masing ialah Pegawai Perhubungan Awam Syarikat Rakaman FMC Music, Sam Musyadzafar Samin, 43, serta jurusolek artis bebas, Razidah Ahmad Senusi, 42.
Peguam Abang Azlan Abang Ariffin yang mewakili Siti Nordiana memberitahu, peguam kedua-dua defendan, Nurul Hafidzah Hassan dan Zeti Zulfah Hassan memohon penangguhan atas alasan salah seorang kakitangan di firma guaman itu positif Covid 19.
“Peguam D4 dan D5 memohon penangguhan selepas dinasihatkan oleh doktor supaya kedua-duanya menjalani kuarantin kendiri,” ujarnya ketika dihubungi Kosmo! melalui WhatsApp selepas sesi pengurusan kes hari ini.
Siti Nordiana atau mesra disapa sebagai Nana, 37, sepatutnya menyambung keterangannya pada hari kedua perbicaraan yang kini di peringkat pemeriksaan balas. – K! ONLINE


Sektor pembinaan Selangor dibenar operasi Isnin hingga Sabtu
Oleh ISKANDAR SHAH MOHAMED

25 November 2021, 6:16 pm
SHAH ALAM – Sektor pembinaan di Selangor dibenarkan beroperasi sepenuhnya pada Isnin hingga Sabtu berkuat kuasa awal bulan ini.
Kebenaran pelaksanaan kerja sektor itu diselaraskan bermula antara pukul 8 pagi hingga 6 petang.
Pengerusi Jawatankuasa Tetap Kerajaan Tempatan dan Pengangkutan Awam negeri, Ng Sze Han berkata, ketetapan itu memudahkan proses kerja pembinaan selaras pembukaan pelbagai sektor ekonomi di Selangor yang memasuki Fasa 4 Pelan Pemulihan Negara (PPN).
“Kita memahami Perintah Kawalan Pergerakan (PKP) berkuat kuasa sejak tahun lalu memberi kesan kepada pengoperasian sektor pembinaan sehingga menyebabkan kerja lewat siap.
“Justeru, kerajaan negeri bersetuju untuk menyelaraskan waktu operasi sektor pembinaan di negeri ini,” katanya dalam kenyataan hari ini.
Jelas beliau, pihaknya bagaimanapun mengingatkan bahawa kerja pembinaan di luar waktu yang dibenarkan perlu mendapat kelulusan khas daripada pihak berkuasa tempatan (PBT).

Tambah Sze Han, pemaju atau kontraktor turut diminta sentiasa mematuhi prosedur operasi standard (SOP) Covid-19 dan undang-undang yang  ditetapkan demi kepentingan semua pihak.
Pada 13 Oktober lalu, Kerajaan Persekutuan mengumumkan semua operasi dalam sektor pembinaan tidak lagi memerlukan surat kebenaran melalui Sistem Pengurusan Pintar Covid-19 (CIMS) 3.0 susulan kebenaran merentas negeri. -K! ONLINE


Remaja terselamat diculik lelaki naik Kancil
Oleh MOHAMAD FAIZAL HASHIM

25 November 2021, 6:21 pm
JOHOR BAHRU – Seorang pelajar perempuan berusia 13 tahun hampir menjadi mangsa penculikan yang berlaku di hadapan sebuah sekolah di Taman Molek, Johor Jaya, dekat sini pagi tadi.
Dalam kejadian pukul 6.50 pagi itu, remaja terbabit baharu sahaja turun daripada van sekolah menuju ke sekolah sebelum didatangi seorang lelaki yang tidak dikenali menaiki kereta jenis Perodua Kancil.
Lelaki tempatan tersebut telah memanggil mangsa itu untuk meminta bantuan pelajar Tingkatan Satu itu untuk menghantar satu borang tidak pasti ke sekolah.
Suspek berkenaan bertindak menarik mangsa ke dalam kereta kompak itu setelah remaja itu enggan menuruti permintaannya untuk masuk ke dalam kereta.
“Bagaimanapun, mangsa yang dibawa lari di sekitar Taman Molek berjaya melepaskan diri kira-kira 400 meter dari tempat kejadian.
Ketua Polis Daerah Seri Alam, Superintenden Mohd. Sohaimi Ishak mengesahkan kejadian itu berlaku dan telah menerima laporan berhubung kejadian berkenaan yang tular di media sosial.

Beliau berkata, siasatan mendapati kejadian berlaku selepas pelajar perempuan itu sedang berjalan kaki ke sekolah.
Katanya, selepas mangsa berjaya menyelamatkan diri keluar kereta dipandu suspek, dia kemudiannya telah meminta bantuan orang awam menyelamatkannya.
“Dalam kejadian ini, mangsa tidak mengalami sebarang kecederaan. siasatan lanjut sedang dijalankan dan pihak polis sedang giat mengesan suspek.
“Kes disiasat di bawah Seksyen 363 Kanun Keseksaan iaitu kesalahan melarikan orang. Jika sabit kesalahan boleh dihukum penjara sehingga tujuh tahun dan juga dikenakan denda,” katanya.-K! ONLINE


13 BGKP bantu masyarakat hindari dadah
Oleh MOHAMAD NAUFAL MOHAMAD IDRIS

25 November 2021, 6:07 pm
KLANG – Agensi Antidadah Kebangsaan (AADK) Selangor mengambil pendekatan progresif dengan melancarkan 13 Bilik Gerakan Komuniti Prihatin (BGKP) di seluruh negeri bagi membantu masyarakat menghindari dadah.
Pengarah AADK Selangor, Nazir Mohamad berkata, kesemua bilik gerakan itu akan ditempatkan di 13 lokasi berisiko tinggi bagi kes pengambilan dadah di Selangor.
Katanya, pegawai AADK daerah akan ditempatkan dua kali seminggu bagi memberikan perkhidmatan kaunseling serta melakukan pemantauan di kawasan terbabit.
“Ini merupakan salah satu pendekatan baharu kita untuk mengajak masyarakat bagi bersama membasmi dadah yang menjadi antara penyebab masalah sosial,” katanya ketika ditemui selepas program ziarah prihatin dan pelancaran papan tanda mesej anti dadah di Flat Sri Perantau, di sini, hari ini.
Sementara itu, Ketua Penolong Pegawai Daerah (Tanah) Klang, Mohd. Shahrizal Mohd. Salleh berkata, program hari ini adalah susulan operasi Selangor Mengawal Ancaman Realiti Dadah (SMARD) yang dilaksanakan di flat tersebut, minggu lalu.
Ujarnya, sumbangan serta khidmat bantuan turut disalurkan kepada keluarga Orang Kena Tahan (OKT) dalam operasi itu dengan disertai Jabatan Kebajikan Masyarakat (JKM) Klang, Lembaga Zakat Selangor (LZS) dan Pejabat Pendidikan Daerah (PPD) Klang. -K!ONLINE


Ramai sedih lihat budak jual gam
Oleh KOSMO!

25 November 2021, 6:04 pm
PETALING JAYA – Tular sebuah rakaman klip video di media sosial mengenai seorang individu yang mendakwa kanak-kanak lelaki menjual gam kepada orang ramai pada harga serendah 20 sen.
Menerusi perkongsian video oleh @Borneokomrad menerusi TikTok semalam, individu tersebut ada menanyakan beberapa soalan kepada kanak-kanak tersebut sambil dia membungkus gam berkenaan.
Berdasarkan video berdurasi 29 saat di TikTok, kanak-kanak tersebut dilihat sedang menuang gam ke dalam bungkusan plastik.
Susulan perkongsian itu, rata-rata pengguna media sosial mempersoalkan tentang masa depan kanak-kanak tersebut dan orang ramai juga berharap pihak berkuasa mengambil tindakan bagi mencegah kegiatan itu daripada terus berlaku.
“Satu yang jelas kita semua boleh lihat, masyarakat kita anggap ini merupakan satu bahan jenaka, tetapi inilah realiti kalau itu adik atau anak kita macam mana?,” kata @wnnm99.
“Sayangnya melihat mereka dipersiakan begitu sahaja, harap-harap ada pendekatan yang dilakukan untuk selamatkan mereka,” jelas @jobs_abraham.

Perkongsian tersebut mendapat lebih dua juta tontonan dan lebih 112,500 tanda suka di laman aplikasi TikTok. – K! ONLINE


Gempar mayat bogel bangun berjalan
Oleh KOSMO!

25 November 2021, 6:30 pm
BANDAR BENIN, NIGERIA – Sekumpulan pelajar perubatan sebuah universiti di Nigeria berdepan detik-detik mencemaskan apabila satu ‘mayat’ wanita yang tersedia untuk diawet membuka mata secara tiba-tiba, bahkan bangun dan berjalan keluar dari bilik mayat, lapor akhbar The Sun semalam.
Menurut laporan media tempatan, para pelajar anatomi dari Hospital Pendidikan Universiti Benin ketika itu menyedari bahawa mayat tersebut bergerak selepas dia dibogelkan bagi tujuan pembelajaran sebelum kelas bermula.
Dia secara tiba-tiba membuka matanya, duduk, memanjat meja dan berjalan keluar dari bilik mayat, lapor laman berita Atinka News.
Para pelajar yang ketakutan kemudiannya lari bertempiaran dan dalam masa sama, wanita tersebut turut berjalan di kawasan berumput dalam keadaan berbogel serta kelihatan keliru dengan keadaannya.
Tiada seorang pun daripada pelajar di situ yang cuba membantu wanita berkenaan atau memberikan pakaian kepadanya, sebaliknya mereka hanya merakam situasi tersebut menggunakan telefon bimbit masing-masing.
Wanita terbabit yang identitinya masih belum dikenal pasti dilaporkan dihantar ke bilik mayat oleh keluarganya selepas dia disahkan meninggal dunia.

Laporan media tempatan turut tidak menyebut mengenai punca ‘kematian’ wanita itu.
Klip video yang dikongsikan di media sosial itu menjadi tular dengan ramai netizen memberikan pendapat masing-masing
“Dia berada dalam keadaan koma, dan bukannya meninggal dunia,” kata seorang netizen. – Agensi


Pendapatan nelayan Perlis merosot 90 peratus
Oleh SYED AZLAN SAYED HIZAR

25 November 2021, 6:09 pm
KUALA PERLIS – Kira-kira 700 nelayan pesisir pantai di Perlis terjejas teruk akibat pencerobohan nelayan luar yang menangkap siput secara tidak sah di perairan negeri itu.
Pencerobohan nelayan yang didakwa dari Kedah dan Thailand semakin berleluasa sejak April lalu menyebabkan pendapatan nelayan tempatan merosot.
Ahli Lembaga Pengarah Persatuan Nelayan Perlis (Pelaris), Jasni Hashim berkata, pendapatan nelayan terlibat merosot antara 80 hingga 90 peratus sejak aktiviti penangkapan siput dilakukan secara berleluasa.
Katanya, jika sebelum ini, pendapatan nelayan pernah mencecah RM200 sehari, namun kini ada yang hanya membawa pulang tangkapan antara RM15 hingga RM20 sehari.
“Lebih teruk ada nelayan pesisir pantai yang pergi ke laut tanpa membawa pulang sebarang tangkapan serta terpaksa berhutang untuk menanggung kos minyak atau umpan tangkul. Ada nelayan tidak layak menerima bantuan sara hidup bernilai RM300 sebulan kerana tidak turun ke laut,” katanya di Kompleks Lembaga Kemajuan Ikan Malaysia Kuala Perlis di sini hari ini.
Terdahulu, kira-kira 30 nelayan dari beberapa kawasan di negeri ini membuat protes secara aman membantah aktiviti pencerobohan dan penangkapan siput secara haram di kompleks berkenaan.

Kata beliau, pihaknya juga mendapat aduan daripada ahli persatuan yang mendakwa pencerobohan tersebut dilakukan nelayan tidak berdaftar di negeri ini iaitu dari Kuala Kerpan dan Bukit Malut, Langkawi serta nelayan asing dari Thailand.
“Banyak bot besar dari Kedah datang ke perairan ini dan menangkap siput dengan cara mengaut menggunakan sangkar yang diharamkan. Kaedah itu menyebabkan dasar laut yang menjadi ekosistem pembiakan kepada pelbagai jenis hidupan laut rosak,” ujarnya. – K! ONLINE


Anak hadiah jam RM4,200 kepada bapa
Oleh NIA AMIRA NAJWA AZMI

25 November 2021, 6:31 pm
PETALING JAYA – Seorang anak yang menghadiahkan seutas jam tangan bernilai RM4,200 untuk bapanya sehingga membuatkan warga emas itu menangis kegembiraan menarik perhatian ramai di media sosial.
Berdasarkan sebuah rakaman klip video berdurasi 47 saat yang dikongsikan lelaki itu menerusi aplikasi TikTok, dia dilihat telah menghadiahkan jam tersebut kepada bapanya.
“Jika ayah pergi ke Alor Setar, pasti dia akan singgah di kedai Jam Shanghai. Ayah cuma mahu cuci mata kerana hendak beli tidak mampu kerana harga terlalu mahal.
“Jadi hari ini, saya hadiahkan jam yang ayah mahukan. Maafkan saya sebab buat korang sedih, saya cuma nak ‘share’ tangisan kegembiraan abah saya. Jam yang saya hadiahkan tak seberapa nak dibandingkan jasa dan pengorbanan abah,” kata lelaki itu yang dikenali Naem Zaimi
Dalam pada itu, beberapa netizen melahirkan rasa terharu dan gembira menyaksikan video tersebut yang dianggap sebagai kasih seorang anak kepada bapa.
“Sumpah saya sedih. Saya tidak sempat nak bahagiakan arwah abah, tapi Allah lebih sayangkan dia. Yang mana ada ayah, sayangilah mereka selagi ada,” jelas @Pakelo_94.

“Menangis saya, memang tidak boleh tengok video yang melibatkan orang tua. Semoga pakcik sentiasa diberikan kesihatan yang baik,” kata @Yattahmad23
“Semoga diberikan kesihatan yang berpanjangan buat abah. Saya tengok reaksi mukanya buat saya terikut hendak nangis. Teringat terus ayah yang berada di kampung,” ujar @de_nrz.watty.
Sehingga kini, perkongsian tersebut meraih 1.2 juta tontonan dan 113.3 tanda suka di laman aplikasi TikTok. – K! ONLINE


Kerugian jenayah komersial di Perak meningkat RM21 juta
Oleh MOHAMAD HAFIZI BIN MOHD SAID

25 November 2021, 5:58 pm
IPOH – Jumlah kerugian mangsa kes jenayah komersial di negeri ini mencatatkan peningkatan hampir RM21 juta sepanjang tahun ini berbanding tempoh sama tahun lalu.
Ketua Polis Perak, Datuk Mior Faridalathrash Wahid berkata, sebanyak 1,748 kes dilaporkan dengan nilai kerugian melebihi RM35 juta melibatkan tangkapan seramai 1,123 orang.
“Manakala statistik kes jenayah komersial yang dilaporkan adalah sebanyak 1,813 kes dengan nilai kerugian keseluruhan melebihi RM58 juta dan seramai 1,112 orang telah berjaya ditangkap.
“Bersadarkan statistik yang dicatat terdapat peningkatan terhadap jumlah kerugian mangsa berbanding tahun lalu iaitu lebih RM20 juta dengan pertambahan 65 kes,” katanya.
Beliau berkata demikian kepada pemberita selepas hadir pada Kempen Pencegahan Jenayah Komersial (Jenayah Dalam Talian) Tahun 2021 di pusat membeli-belah AEON Kinta City, di sini hari ini.
Mior Faridalathrash juga memaklumkan, terdapat penurunan sebanyak 60 kes melibatkan jenayah dalam talian bagi tempoh sama tahun ini berbanding tahun lalu.

Bagaimana pun, menurut Mior Faridalathrash jumlah kerugian mangsa kes jenayah dalam talian mencatatkan peningkatan hampir RM1 juta.
“Sebanyak 1,057 kes dilaporkan dengan nilai kerugian melebihi RM25 juta melibatkan tangkapan seramai 682 orang.
“Masyarakat dinasihatkan untuk menjaga keselamatan diri, keluarga dan harta benda dengan tidak sesekali berkongsi maklumat peribadi serta terpedaya dengan taktik-taktik yang dilakukan oleh penjenayah” katanya. – K! ONLINE


Perak FC diberi tiga hari lunas gaji pemain
Oleh AZIZAN HASHIM

25 November 2021, 6:01 pm
IPOH – Perak FC hanya mempunyai tiga hari untuk menyelesaikan isu tunggakan gaji pemainnya.
Berdasarkan arahan oleh Persatuan Pemain Profesional Bola Sepak Malaysia (PFAM) melalui emel, Perak FC diberi sehingga 28 November ini untuk melunaskan bayaran tunggakan gaji tiga bulan itu.
Surat yang ditandatangani oleh Eksekutif Perundangan PFAM, Azzairi Rosle itu dikirim melalui emel kepada Perak FC pada 18 November lalu.
PFAM bertindak pantas dengan mengeluarkan arahan itu sebaik menerima aduan daripada pemain-pemain pasukan The Bos Gaurus .
Pemain Perak membuat aduan kepada PFAM berikutan kegagalan mencapai persetujuan dengan Ketua Pegawai Eksekutif (CEO), Hairul Anwar Mohamed mengenai urusan pembayaran tunggakan gaji itu.
Hairul atau Own mahu membayar secara berperingkat-peringkat tetapi tidak dipersetujui pemain.

“Setakat ini Perak FC hanya membayar separuh gaji bulan Ogos sedangkan kini sudah nak habis bulan November,” kata sumber.
Kegagalan Perak FC menyelesaikan isu gaji sebelum tarikh ditetapkan itu akan memberi kesan buruk kepada pasukan itu seandainya kes ini dipanjangkan ke Persatuan Bola Sepak Malaysia ( FAM).
Pasukan itu tidak boleh mengambil khidmat pemain baru dan pemain import untuk musim 2022 serta bertanding dalam Liga M 3. – K! ONLINE


Harga kit ujian kendiri Covid-19 perlu lebih murah
Oleh EDDY AQMAL MOHAMED HAMIDI

25 November 2021, 5:02 pm
PETALING JAYA – Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi memaklumkan bahawa harga kit ujian kendiri Covid-19 perlu diturunkan lagi agar semua rakyat Malaysia dapat melakukan ujian sendiri secara kerap.
Beliau berkata, seiring dengan pembukaan lebih banyak sektor ekonomi, pekerjaan, sekolah dan institusi pengajian, sudah pasti keperluan untuk melakukan ujian kendiri menjadi lebih mendesak dan kerap dilakukan.
“Kementerian Perdagangan Dalam Negeri dan Hal Ehwal Pengguna (KPDNHEP) sentiasa mendengar keluhan rakyat yang terkesan akibat penjualan set ini yang dijual pada harga tinggi, sebelum ini.
“Melalui usaha yang diadakan oleh kementerian, kita sudah berjaya menurunkan harga kit ujian kendiri ini dari RM39.90 kepada harga siling RM19.90 di peringkat runcit,” katanya menerusi satu hantaran di Facebook hari ini.
Jelas beliau, menerusi perbincangan berterusan di antara KPDNHEP dan Kementerian Kesihatan (KKM), beliau bersetuju bahawa harga kit itu perlu diturunkan lagi tanpa berkompromi dengan kualitinya.
“Semestinya saya mahu kit ini dapat dibeli dengan harga mampu milik agar semua rakyat dapat melakukan sendiri ujian secara kerap.

“Antara strategi yang dilaksanakan oleh kementerian adalah memberikan kebenaran kepada lebih banyak premis seperti pasar raya dan kedai rangkaian menjual kit ujian berkenaan yang telah mendapat kebenaran pihak Berkuasa Peranti Perubatan (MDA) dan KKM,” katanya.
Tambah Alexander, setakat ini KPDNHEP telah memberikan kebenaran kepada 7,302 premis di seluruh negara untuk menjual kit ujian kendiri yang telah diberikan kebenaran oleh KKM dan MDA.
Dalam pada itu, beliau turut memuji inisiatif yang diambil oleh kedai serbaneka 99 Speedmart yang sudah mula menjual kit ujian tersebut pada harga serendah RM4.90 seunit.
“Kerjasama daripada peniaga seperti ini amat kami hargai, bagi kita bersama-sama membantu meringankan beban rakyat, terutama dalam usaha kita mengawal dan menurunkan jumlah kes Covid-19 di negara kita.
“Saya berharap lebih banyak premis akan mengambil langkah yang sama dalam waktu terdekat,” ujar beliau. – K! ONLINE


TFC, MFL dikompaun gagal patuh SOP Piala Malaysia
Oleh TENGKU DANISH BAHRI TENGKU YUSOFF

25 November 2021, 5:40 pm
KUALA TERENGGANU – Gara-gara gagal memastikan penonton mematuhi sepenuhnya prosedur operasi standard (SOP) ditetapkan pada perlawanan separuh akhir pertama Piala Malaysia pada Isnin lalu, Terengganu FC Sdn. Bhd. (TFC) dikompaun oleh Jabatan Kesihatan Negeri Terengganu (JKNT).
Pengarah Kesihatan Terengganu, Datuk Dr. Kasemani Embong berkata, Malaysia Football League (MFL) selaku penganjur kejohanan Piala Malaysia tersebut turut dikenakan tindakan kompaun.
Beliau berkata, TFC sebagai tuan rumah dan MFL sebagai penganjur kejohanan Piala Malaysia masing-masing dikompaun RM10,000.
“Kedua-dua pihak didapati melanggari Peraturan-Peraturan Pencegahan & Pengawalan Penyakit Berjangkit (Langkah-Langkah Di dalam Kawasan Tempatan Jangkitan) (Pelan Pemulihan Negara) 2021.
“Siasatan mendapati pihak penganjur gagal memastikan pematuhan protokol am dalam pengurusan penonton dan penyokong iaitu penjarakan fizikal dan pemakaian pelitup muka dengan sempurna semasa perlawanan berlangsung,” katanya dalam satu kenyataan di sini hari ini.
Kasemani menegaskan SOP dalam sebarang aktiviti yang menjadi tumpuan ramai mesti dipatuhi sepenuhnya dan JKNT sentiasa melakukan pemantauan pematuhan. – K! ONLINE


Rosak jiwa saya, belajar memahami, bukan menghakimi – Elyana
25 November 2021, 5:00 pm
PETALING JAYA – Barangkali lelah dengan reaksi segelintir netizen yang skeptikal dengan perkongsian tentang penderitaan yang dialaminya, penyanyi Elyana mengakui sudah berusaha sehabis baik untuk sembuh dengan mencuba pelbagai cara termasuklah dari segi pemakanan dan pengambilan ubat-ubatan sepanjang lebih 10 tahun hidup sebagai pesakit kanser limfoma.
Menurut Elyana, 33, dia sebenarnya mahu menjalani rutin harian secara normal seperti orang lain, selain bersenam dan mengambil makanan tambahan.
“Saya dah sakit lebih 10 tahun. Lebih 20 kali lakukan kemoterapi dan lebih 30 kali radioterapi. Apa yang saya tak pernah lakukan? Diet? Pantang? Makan ubat? Rebus daun?
“Benda yang anda tak terfikir boleh makan pun, saya makan. Macam-macam rasa saya telan juga untuk sihat. Tak makan selama setahun pun pernah, sebab tak ada selera. Berubat semua ceruk orang beritahu, saya pergi,” katanya dalam satu hantaran Instagram.
Menurut pemilik nama lengkap Erneelya Elyana Emrizal itu, bukan dia tidak berusaha tetapi selama lebih 10 tahun selepas disahkan menghidap kanser, dia melalui kehidupan yang sangat sukar kerana seluruh badannya ‘rosak’.
Disebabkan itu, Elyana mengakui sukar menjelaskan kepada orang di luar sana yang tidak melalui keperitan seperti yang dirasainya ketika ini.

“Beza kalau kita pernah jaga atau kenal orang yang sakit dengan diri kita sendiri yang alami dan berperang dengan sakit. Beza.
“Jika anda ingin membantu, belajarlah memahami. Bukan menghakimi dalam komen dan merungut. Rosak jiwa saya. Saya dah buat sebaik mungkin yang mampu untuk 10 tahun ini,” luahnya.
Tambah pelantun lagu Tak Tercapai Akalmu itu lagi, kesengsaraan yang dialaminya selama 10 tahun sukar digambarkan dengan kata-kata kerana hanya dia yang tahu betapa sakitnya melalui semua keperitan tersebut.
Katanya, dia menanggung kesakitan apabila tiada selera makan, mulut dipenuhi ulser, demam tak menentu, saraf seluruh badan sakit, susah berjalan serta tidak boleh minum air.
“Telan air liur pun sakit. Muntah, ketakutan, seluruh badan rosak. Susah bercakap. Tumpah darah bertahun-tahun. Nak duduk, berdiri sakit. Nak jaga keluarga, cari duit.
“Berfikir. Tak boleh tidur. Nak selalu tersenyum depan anda. Berat, terlalu berat. Kamu tak akan dapat memahami selagi tak pernah merasainya sendiri,” katanya lagi.
Perkongsian Elyana menerima respons daripada peminatnya yang rata-rata mengirimkan doa, sokongan serta meniupkan semangat buat penyanyi itu untuk terus berjuang melawan kesakitan.
Untuk rekod, Elyana mengesahkan dirinya menghidap kanser limfoma tahap empat ketika siaran langsung konsert Gegar Vaganza musim keempat pada 2017.
Kanser tersebut turut menyerang dan merebak ke beberapa organ badannya seperti rahim, hati dan pangkal paha. – K! ONLINE


Isteri pukul suami ketika ditemu bual wartawan
Oleh KOSMO!

25 November 2021, 5:57 pm
JAKARTA – Gara-gara cemburu, seorang isteri tidak dapat mengawal perasaannya lantas memukul bahu suaminya ketika ditemu bual oleh seorang wartawan perempuan, lapor laman berita Suara.com hari ini.
Menerusi sebuah klip video yang dikongsikan di Instagram, seorang wartawan perempuan dilihat sedang menemu bual pasangan suami isteri tersebut.
Secara tiba-tiba si isteri memukul bahu suaminya dengan kuat beserta dengan raut wajah yang sedang marah sehingga membuatkan lelaki itu kelihatan bingung.
Wartawan tersebut turut terkejut dengan tindakan wanita berkenaan dan cuba untuk mengawal keadaan.
Video pendek itu menjadi tular dengan ramai netizen meninggalkan pelbagai komen mengenai insiden tersebut.
“Bertenang encik. Jangan sesekali cuba berbahas dengan isteri anda,” kata seorang pengguna.

“Rupa-rupanya isterinya seorang atlet tinju,” gurau seorang lagi. – Agensi


Muhasabah diri, jangan melatah isu sotong goreng RM100
Oleh NOOR HASLIZA NUSI

25 November 2021, 4:53 pm
GEORGE TOWN – Pertubuhan Komuniti India Muslim Malaysia (IMcom) kesal dengan tindakan segelitir netizen yang dikatakan ‘cepat melatah’ berhubung isu penyebaran maklumat berkaitan harga makanan terutama yang dipasarkan di restoran nasi kandar di negeri ini.
Ini susulan isu harga dua ekor sotong goreng yang dikenakan RM100 di sebuah premis popular di Pulau Mutiara yang tular di media sosial Facebook kelmarin.
Presidennya, Mohamed Rizwan Abdul Ghafoor Khan berkata, tindakan menyebar maklumat tanpa menyelidik kepastian sehingga menimbulkan fahaman negatif dalam kalangan warganet sepatutnya tidak berlaku.
Menurutnya, tindakan pihak tidak bertanggungjawab itu bukan sahaja mendatangkan impak terhadap pemilik premis berkenaan tetapi pengusaha restoran nasi kandar lain di negeri ini.
“Sebelum menyebarkan sebarang maklumat, selidik dahulu apa yang berlaku dan jangan cepat melatah dan pantas mengviralkan benda yang membangkitkan banyak kegusaran terhadap pengguna (peminat nasi kandar) lain.
“Pengguna juga perlu tahu akan keadaan kami ketika ini yang berdepan dengan isu kenaikan harga barangan mentah yang berubah pada setiap hari termasuk sayur-sayur sejak bulan lalu,” katanya di sini hari ini.

Beliau memberitahu lagi, bagaimanapun pihaknya tetap berlapang dada apabila hidangan asli nasi kandar masih mendapat sambutan yang menggalakan dalam kalangan penggemarnya biarpun terpalit dengan isu sotong goreng seratus.
Sementara itu, pengusaha restoran nasi kandar Hameediyah di pusat bandar Georgetown di sini hanya mempunyai kurang 24 jam lagi untuk memberikan maklum balas Notis Pengesahan Maklumat Barangan (NPMB) sehingga esok.
Dalam perkembangan sama, tular pula gambar pemandangan feri ikonik Pulau Mutiara yang berlatarbelakangkan gambar seekor sotong segar yang diletakkan di lokasi keberadaan Komplek Tun Abdul Razak (KOMTAR).
Gambar tersebut turut mendapatkan perkongsian ramai netizen menerusi status WhatsApp sejak pagi semalam. – K! ONLINE


Pelan Tindakan atasi kenaikan harga sayur, ayam
Oleh HARIS FADILAH AHMAD

25 November 2021, 5:54 pm
JERANTUT – Kementerian Pertanian dan Industri Makanan (KPIM) bertindak proaktif merangka pelan tindakan bagi mengatasi kenaikan harga barang utama iaitu sayur-sayuran, ayam dan barang makanan lain.
Timbalan Menteri Pertanian dan Industri Makanan, Dr. Nik Muhammad Zawawi Salleh berkata, pelan tindakan itu dirangka dengan kerjasama kementerian lain yang berkaitan untuk membantu pengeluar dan petani yang terkesan teruk sehingga menyebabkan kenaikan harga barangan keperluan berkenaan.
“Punca utama yang dikesan oleh kementerian ialah tempoh penguatkuasaan Perintah Kawalan Pergerakan (PKP) sejak awal 2020 menyebabkan sektor pertanian turut terkesan dari segi pengeluaran termasuk pemberhentian ramai pekerja.
“Selain itu kenaikan harga sayur-sayuran dan barang keperluan lain berpunca daripada peningkatan harga racun dan baja di pasaran dunia,” katanya dalam sidang akhbar sempena lawatan kerja di Institut Biodiversiti Veterinar Kebangsaan (IBVK) Bukit Dinding di sini hari ini.
Sementara itu, beliau berkata, kerajaan menerusi IBVK telah merintis pengeluaran dan pengedaran semen beku berkualiti bagi meningkatkan bilangan ternakan ruminan dalam negara melalui teknologi permanian beradas di lapangan.
“IBVK Jerantut menyasarkan pengeluaran sebanyak 60,000 straw semen beku berkualiti setahun menjelang 2023 yang digunakan dalam pembiakan ternakan ruminan pedaging dan tenusu negara.

“Dalam Rancangan Malaysia Ke-12 (RMK-12) kerajaan memperuntukkan sebanyak RM9 juta untuk teknologi penternakan bagi memastikan bekalan semen ternakan berkualiti secara berterusan bagi melonjak industri ini,”ujarnya. – K! ONLINE


Seorang lagi ahli sindiket ubah suai rumah dikesan
Oleh NOR AZIAH MAT NOH

25 November 2021, 4:59 pm
KUALA LUMPUR- Polis berjaya mengesan seorang lagi ahli sindiket ubah suai rumah yang giat menjalankan aktiviti memperdaya pemilik apartmen awal tahun ini sehingga menyebabkan kerugian sebanyak RM84,550 di sini hari ini.
Ketua Polis Daerah Sentul, Asisten Komisioner Beh Eng Lai berkata, suspek wanita itu dipercayai menggunakan satu akaun bank peribadi bagi menerima semua transaksi duit daripada mangsa yang ditipu.
“Suspek tersebut telah dikesan bekerjasama dengan dua lagi ahli sindiket yang lain namun belum ditahan bagi membantu siasatan pihaknya.
“Polis akan menahan suspek wanita warga tempatan berumur lingkungan 32-an itu esok pagi dan akan terus dihadapkan ke mahkamah untuk pertuduhan bersama dua lagi suspek warga negara asing yang ditahan 5 November lalu,” katanya ketika dihubungi Kosmo!.
Terdahulu, Kosmo! melaporkan penahanan dua lelaki warga asing dipercayai ahli sindiket terbabit dekat sebuah apartmen di sekitar Pantai Dalam pada 5 November lalu.
Ketiga-tiga suspek menggunakan modus operandi dengan menyamar sebagai ejen pengurusan hartanah dan menghubungi mangsa melalui panggilan telefon serta menawarkan pakej pengubahsuaian apartmen.

Menurut Eng Lai, sindiket itu akan menunjukkan gambar atau video pemasangan perabot dan barangan elektrik di apartmen mangsa sebagai bukti sebelum membuka semula barangan terbabit untuk dipasang di rumah mangsa-mangsa yang lain.
Jelasnya, dalang yang mengetuai ketiga-tiga orang ahli sindiket itu berjaya melarikan diri, namun polis sedang giat memburu suspek.
“Kesemua suspek akan dituduh esok pagi dekat Mahkamah Kuala Lumpur di bawah Seksyen 420 Kanun Keseksaan dan Seksyen 6(1)(c) Akta Imigresen 1959/63,” ujarnya.- K! ONLINE


Lelaki dituduh curi pembesar suara maut dipukul
Oleh ASLIZA MUSA

25 November 2021, 5:49 pm
IPOH – Pertengkaran empat lelaki berkaitan kes kecurian pembesar suara mudah alih berakhir dengan kematian seorang daripada mereka dalam kejadian di pasar pagi Flat Ashby Road, Sungai Senam di sini hari ini.
Dalam kejadian kira-kira pukul 7 pagi itu, Muhammad Noor Faqih Mohamed Ariffin, 29, maut dalam pergelutan bersama suspek yang juga membabitkan dua beranak.
Ketua Polis Perak, Datuk Mior Faridalathrash Wahid berkata, kejadian itu dipercayai berlaku ekoran suspek tidak berpuas hati dengan mangsa yang dikatakan mencuri pembesar suara milik seorang daripada mereka.
Katanya, berlaku pertengkaran mulut yang kemudiannya mengakibatkan pergelutan antara mereka.
“Suspek dikatakan menjumpai mangsa bersama pembesar suara berkenaan. Pertengkaran berlaku sebelum seorang daripada suspek mencekak leher mangsa dari belakang.
“Mangsa yang dipercayai mempunyai masalah mental itu meninggal dunia di tempat kejadian,” katanya ketika ditemui pada Kempen Pencegahan Jenayah Komersial (Jenayah Dalam Talian) Tahun 2021 di pusat membeli-belah AEON Kinta City, di sini hari ini.

Menurut beliau, ekoran kejadian itu, ketiga-tiga suspek berusia 60, 43 dan 34 tahun ditangkap bagi membantu siasatan.
Katanya, pihaknya turut merampas sebilah pisau lipat yang ditemui di lokasi kejadian.
“Permohonan reman akan dijalankan ke atas ketiga-tiga suspek bagi membolehkan siasatan dijalankan mengikut Seksyen 302 Kanun Keseksaan kerana membunuh,” katanya.
Sementara itu, seorang saksi yang enggan dikenali berkata, dia telah cuba meleraikan pergaduhan antara mangsa dan suspek namun tidak diendahkan.-K! ONLINE


Panik kereta sekolah memandu ‘makan jalan’
Oleh KOSMO!

25 November 2021, 4:55 pm
PETALING JAYA – Seorang pemandu terkejut dan terpaksa memberhentikan kenderaannya apabila sebuah kereta dipercayai kereta sekolah memandu yang datang dari arah bertentangan tiba-tiba masuk ke laluannya.
Menerusi satu rakaman kamera papan pemuka (dashcam) berdurasi 17 saat yang dimuat naik ke laman Facebook Asal Gombak, kelihatan sebuah kereta (perakam) sedang memandu di jalan lurus dipercayai di Batu 8, Jalan Gombak, Selangor.
Tidak lama kemudian, kelihatan sebuah kereta jenis Perodua Axia yang dipercayai sebagai kereta sekolah memandu telah datang dari arah bertentangan dan memasuki lorong dilalui perakam.
Kejadian itu telah mengakibatkan perakam terpaksa menekan brek secara mendadak dan membunyikan hon bagi mengelakkan berlakunya pertembungan di antara mereka.
Tersedar kesilapannya, pemandu Perodua Axia berkenaan terus masuk semula ke lorong asal dan berlalu pergi. Kejadian tidak mengakibatkan sebarang kecederaan namun penularan video berkenaan telah mendapat pelbagai reaksi daripada pengguna media sosial.
“Kalau cikgu memandu dah boleh tarik lesen mengajarnya sekali. Macam mana mengajar jika diri sendiri pun tidak betul? kata Fairuz U. Othman.

“Memang daripada semalam lagi saya perasan kelas memandu punya kereta bawa macam org mabuk, menyusahkan orang,” ujar Azila Adnan.
“Puas hati aku tengok dia kena hon lama-lama. Patut buka tingkap kasi ‘hoi’ satu kali,” kata Lina Idrus.- K! ONLINE


Cuaca buruk di beberapa negeri petang ini
Oleh FITRI HAZIM

25 November 2021, 5:27 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir di Kedah, Perak, Pahang, Selangor, Wilayah Persekutuan Kuala Lumpur, Negeri Sembilan, Sabah dan Sarawak petang ini.
MetMalaysia dalam satu kenyataan berkata, cuaca buruk bagi negeri yang terlibat dijangka berlaku sehingga pukul 6 petang ini.
”Di Kedah kawasan yang terlibat adalah Sik dan Baling manakala di Perak pula kawasan yang dijangka mengalami ribut petir berserta hujan lebat adalah Larut, Matang dan Selama, Kuala Kangsar, Kinta, Perak Tengah, Kampar, Bagan Datuk, Hilir Perak, Batang Padang dan Mualim,” katanya di sini hari ini.
Sementara itu, di Pahang melibatkan kawasan di Tanah Tinggi Cameron, Lipis, Raub, Bentong, Kuantan, Pekan dan Rompin.
Tambah kenyataan itu, bagi kawasan di Selangor melibatkan Sabak Bernam, Kuala Selangor, Hulu Selangor, Klang, Gombak, Petaling dan Kuala Langat.
”Selain itu, cuaca sama dijangka melanda seluruh Wilayah Kuala Lumpur, manakala di Negeri Sembilan melibatkan kawasan Jelebu dan Kuala Pilah,” jelasnya.

Keadaan cuaca buruk juga diramal berlaku di Sarawak melibatkan kawasan Kuching, Sri Aman, Kapit (Song dan Kapit) dan Limbang manakala di Sabah yang terlibat Pedalaman (Sipitang, Beaufort dan Tambunan), Pantai Barat, Sandakan (Tongod, Kinabatangan dan Beluran) dan Kudat.- K! ONLINE


MRCB catat pendapatan RM590.3 juta
Oleh KOSMO!

26 November 2021, 10:22 pm
PETALING JAYA – Pendapatan Malaysian Resources Corporation Berhad (MRCB) turun sebanyak  34 peratus kepada RM590.3 juta berbanding kerugian sebelum cukai sebanyak RM62.6 juta bagi tempoh sembilan bulan berakhir 30 September 2021.
Bagi tempoh sama tahun 2020, Kumpulan mencatat kerugian sebelum cukai sebanyak RM190.4.
Pendapatan yang rendah itu adalah kerana Perintah Kawalan Pergerakan (PKP) penuh yang menyebabkan tapak pembinaan ditutup antara bulan Jun hingga Ogos tahun ini yang mana tempohnya lebih panjang berbanding tahun 2020.
Selain itu, ia turut terjejas dengan masalah utama dalam aspek rantaian pembekalan bahan mentah.
“Ini telah memberi kesan kepada progress yang telah sebelum ini turut tejejas dengan sekatan Covid-19 serta kekurangan tenaga kerja,” katanya dalam kenyataan yang dikeluarkan.
MRCB menjelaskan, Kumpulan mencatat pengurangan kerugian sebanyak 67 peratus adalah kerana peruntukan sebanyal RM197.4 juta daripada rosot nilai aset kontrak, perdagangan dan juga hutang yang belum diterima ekoran wabak daripada pandemik tahun 2020.

Sektor hartanah dan pelaburan mencatat penurunan sebanyak 29 peratus dalam pendapatan kepada RM345.9 juta dan pengurangan sebanyak 60 peratus dalam keuntungan kepada RM17.6 juta dalam tempoh sembilan bulan berakhir 30 September 2021, berbanding  masing-masing RM489.4 juta dan RM44.4 juta bagi tahun kewanngan sebelumnya pada tahun 2020.


JDT sah ke final selepas belasah TFC 3-0
Oleh MOHAMAD FAIZAL HASHIM

26 November 2021, 10:57 pm
ISKANDAR PUTERI – Penyandang juara, Johor Darul Ta’zim (JDT) menempah tiket ke pentas akhir Piala Malaysia selepas menjinakkan skuad Sang Penyu 3-0 pada aksi separuh akhir kedua di Stadium Sultan Ibrahim, di sini malam tadi.
Dua gol jaringan Bergson Da Silva dan satu gol yang dihasilkan Gonzalo Cabrera membolehkan Harimau Selatan menang dengan agregat 4-1.
Pertemuan menentang Terengganu FC (TFC) yang diramal menjadi pertembungan sengit jauh meleset sama sekali apabila pasukan tuan rumah mudah meledak tiga gol dalam tempoh 15 minit permainan.
Beraksi di hadapan lebih 17,000 penonton, penyerang import kelahiran Brazil itu membuka jaringan pada minit keenam hasil sepakan voli dari jarak 25 meter menewaskan penjaga gol, Suhaimi Husin.
Gawang Terengganu FC (TFC) sekali lagi bocor pada minit ke-10 menerusi larian lipas kudung Arif Aiman Hanafi yang mengumpan bola kepada Afiq Fazail lalu menghantar kepada Bergson yang mendada bola itu kepada Cabrera untuk meledak gol kedua permainan.
Pasukan kendalian Nafuzi Zain dilihat bagai hilang punca itu terus dihukum JDT menerusi jaringan kedua Bergson apabila menghukum kesilapan benteng pertahanan lawan pada minit ke-14.

Perlawanan itu bertukar tegang setelah pemain senior Harimau Selatan, Safiq Rahim dilayangkan kad merah setelah menghantuk kepala Faisal Halim pada minit ke-16.
Biarpun bermain dengan 10 pemain, JDT dilihat masih mampu menyaingi TFC, bahkan Bergson hampir melengkapkan hatrik pada perlawanan itu menerusi percubaan pada minit ke-56 namun rembatannya sedikit tersasar.
Barisan pertahanan JDT yang dibarisi Mauricio Dos Santos, Shane Lowry, S. Kunanlan, Matt Davies dan Arif Aiman berjaya mengekang serangan lawan bagi memastikan tiada gol dapat dihasilkan.
JDT perlu menunggu sehingga tengah malam ini untuk mengetahui siapakah lawan mereka di pentas final setelah perlawanan separuh akhir antara Melaka United dan Kuala Lumpur City FC baru bermula pukul 10.08 malam disebabkan masalah teknikal.-K! ONLINE


Salah ceroboh gua tanpa kebenaran
Oleh ZAKI SALLEH

26 November 2021, 10:04 pm
IPOH – Tindakan menduduki mana-mana gua di negeri ini tanpa kebenaran adalah salah kerana ia merupakan tanah kerajaan yang tidak boleh diceroboh walaupun atas apa tujuan sekali pun.
Ini termasuk membersih, menggali, mendirikan bangunan atau struktur termasuk mengalihkan kayuan sedia ada.
Sumber memberitahu Kosmo!, tanah kerajaan ini termasuklah semua tanah yang terletak di bawah bidang kuasa kerajaan Persekutuan, pihak berkuasa tempatan dan pihak berkuasa berkanun.
Kata sumber tersebut, sebagai pemegang tanah pihak-pihak berkenaan menjalankan kuasa yang diberi oleh undang-undang Persekutuan atau negeri.
“Pencerobohan gua adalah satu kesalahan mengikut Seksyen 425 Kanun Tanah Negara (KTN) 1965 iaitu sama sepertimana tindakan menceroboh tanah kerajaan lain.
“Tindakan penguatkuasaan di bawah seksyen ini memperuntukkan denda sebanyak RM500,000, penjara selama lima tahun atau kedua-duanya sekali jika sabit kesalahan,” ujar sumber tersebut.

Sejak beberapa hari lalu tular gambar sebuah gua prasejarah di Bandar Seri Botani di sini dalam laman Facebook dikongsi individu bernama Uzaer Sohigh.
Menerusi perkongsian tersebut, dia menunjukkan dua foto bertarikh Februari 2019 dengan lantai gua ditumbuhi satu daun iaitu spesies Monophyllaea yang menghiasi indah lantai gua tetapi telah kini dilupuskan dengan binaan struktur.
Individu itu juga mempersoalkan mengapa tiada tindakan penguatkuasan dilakukan pihak berwajib memandangkan lokasi tersebut sepatutnya dipelihara kerana gua-gua batu kapur di Ipoh terletak dalam zon Geopark Lembah Kinta.
Ipoh mempunyai kira-kira 150 buah gua prasejarah dengan anggaran usia mencecah 5,000 tahun termasuk Gua Matsoorat di Gunung Lang yang pernah menjadi kontroversi sebelum ini kerana diceroboh kru produksi drama.- K! ONLINE


‘Galaksi satelit’ hilang dari Bima Sakti
Oleh KOSMO!

26 November 2021, 9:00 pm
PARIS – Satu kajian baharu mendapati ‘galaksi-galaksi satelit’ iaitu galaksi kerdil berkemungkinan telah lenyap di sekitar Galaksi Bima Sakti, lapor laman berita Wionews semalam.
Bima Sakti terbentuk tidak lama selepas letupan ‘Big Bang’ yang menandakan permulaan alam semesta kira-kira 13.8 bilion tahun yang lalu.
Matahari terletak kira-kira 26,000 tahun cahaya dari lohong hitam supermasif yang berada di pusat galaksi berkenaan dan terbentuk kira-kira 4.5 bilion tahun dahulu.
Penggabungan galaksi seterusnya memainkan peranan penting dalam menentukan galaksi yang sedia ada sekarang.
Satelit Gaia yang dikendalikan oleh Agensi Angkasa Eropah (ESA) telah melakukan analisis baharu yang menunjukkan kebanyakan galaksi di Bima Sakti sebenarnya agak baharu.
Kajian diketuai oleh ahli astrofizik, François Hammer dari Balai Cerap Paris di Perancis itu  disiarkan dalam penerbitan The Astrophysical Journal.

‘’Kami menyimpulkan bahawa disebabkan tenaganya dan sudut momentum, kebanyakan galaksi kerdil ini tidak berumur panjang, kurang dari  2 bilion tahun yang lalu,’’ katanya.
Sagittarius iaitu sebuah galaksi satelit 10,000 kali ganda lebih kecil berbanding Bima Sakti telah melalui dua kali pusingan cakera besar galaksi kita yang mengandungi kira-kira 100 bilion bintang. – Agensi


Mekanik maut, isteri cedera akibat kemalangan
Oleh NIK NUR IZZATUL HAZWANI NIK ADNAN

26 November 2021, 10:15 pm
KEMAMAN – Seorang mekanik maut manakala isterinya cedera ringan selepas kereta Perodua Bezza dinaiki mereka terlibat dalam kemalangan di Kilometer 109 Jalan Kuala Terengganu-Kuantan berhampiran Kawasan Perindustrian Kerteh di sini hari ini.
Dalam kejadian kira-kira 4.30 petang itu, mangsa, Che Malias Harun, 69, maut akibat kecederaan parah pada beberapa anggota badan manakala kaki kiri isterinya, Missroheemah Dueloh, 51, pula cedera.
Ketua Polis Daerah Kemaman Superintendan Hanyan Ramlan berkata, sewaktu kejadian, kedua-dua mangsa dikatakan dalam perjalanan pulang ke rumah mereka di Kampung Geliga, Chukai di sini selepas membeli madu lebah di Kampung Merchang, Marang.
“Kereta jenis Perodua Bezza dipandu mangsa dipercayai tiba-tiba hilang kawalan sewaktu melalui selekoh,” katanya ketika dihubungi Kosmo! di sini hari ini.
Hanyan berkata, kereta tersebut kemudiannya berpusing beberapa kali sebelum terbalik ke kiri jalan.
Beliau berkata, mayat mangsa telah dibawa ke Unit Forensik Hospital Kemaman di sini untuk dibedah siasat manakala isterinya pula dikejarkan ke klinik berdekatan bagi rawatan lanjut.

Sementara itu, Missroheemah berkata, dia yang terlelap sewaktu kejadian hanya menyedari terlibat dalam kemalangan selepas kereta dinaiki bersama suaminya berpusing beberapa kali.
“Waktu itu saya hanya mampu mengucap dan beristighfar sahaja. Saya tak sedar apa yang berlaku, tahu-tahu suami sudah berada di luar kenderaan.
“Tidak pasti dia tercampak atau pun dikeluarkan orang lain. Saya gagahkan diri keluar dari kereta yang terbalik walaupun sedar kaki saya cedera,” katanya yang terkejut dengan pemergian suaminya. – K! ONLINE


Malaysia berjaya ‘rantai’ Belgium 1-1
Oleh MUHAMMAD ZUHAILY BADLISHAH

26 November 2021, 11:51 pm
KUALA LUMPUR – Malaysia mencipta kejutan sensasi apabila berjaya mengikat pasukan pilihan, Belgium 1-1 pada aksi kedua Kumpulan Piala Dunia Hoki Remaja (JWC) di Stadium Kalinga, India sebentar tadi.
Keputusan seri ke atas naib juara edisi JWC 2016 itu amat bermakna buat skuad projek khas lelaki kebangsaan yang terus menghidupkan peluang untuk mara ke suku akhir selepas ini.
Anak-anak buah Wallace Tan sememangnya layak menerima pujian kerana Malaysia sebelum ini tewas kepada Belgium dalam dua pertemuan terakhir sejak kali terakhir menang 4-2 sewaktu JWC 2005.
Dalam aksi itu, Malaysia terlebih dahulu membuka tirai jaringan menerusi pukulan sudut penalti yang disudahkan Muhammad Amirul Hamizan Azahar pada minit ke-29.
Tersentak dengan jaringan itu, Belgium bangkit melancarkan banyak serangan ke arah gawang gol namun kesemuanya berjaya dipatahkan oleh barisan pertahanan negara.
Pujian juga harus diberikan kepada penjaga gol, Che Sharul Azmi Che Saupi yang cukup tangkas menyelamatkan begitu banyak percubaan berbahaya terutama tiga pukulan sudut penalti Belgium.

Bagaimanapun, hasrat untuk mencatat kemenangan ke atas Belgium tidak kesampaian apabila skuad bimbingan Jeroen Baart itu akhirnya berjaya juga menjaringkan gol penyamaan melalui Thibeau Stockbroekx pada minit ke-49.
Malaysia masih berpeluang untuk mengesahkan slot ke peringkat suku akhir jika berjaya menumbangkan Afrika Selatan pada aksi terakhir Kumpulan A esok. – K! ONLINE


Separuh masa: JDT hampir pasti ke pentas final
Oleh MOHAMAD FAIZAL HASHIM

26 November 2021, 10:10 pm
ISKANDAR PUTERI – Johor Darul Ta’zim (JDT) hampir pasti melangkah ke pentas akhir edisi ke-100 Piala Malaysia selepas mendahului permainan dengan jaringan 3-0 pada babak pertama.
Penyandang juara piala berprestij itu mempamer taring mereka apabila ‘membuli’ skuad Sang Penyu dengan meledak tiga gol dalam masa 15 minit pada aksi separuh akhir kedua di Stadium Sultan Ibrahim, di sini malam ini.
Kedudukan tersebut meletakkan pasukan Benjamin Mora di kedudukan selesa setelah mengatasi pasukan lawan dengan agregat 4-1.
Ayam tambatan JDT, Bergson Da Silva meledak dua gol manakala Gonzalo Cabrera menambah satu gol meletakkan skuad kendalian Nafuzi Zain di kedudukan tertekan.
Hasrat Mora untuk memperoleh gol awal berhasil apabila bintang kelahiran Brazil itu membuka jaringan pada minit keenam hasil sepakan voli dari jarak 25 meter menewaskan penjaga gol.
Gawang Terengganu FC (TFC) sekali lagi bocor pada minit ke-10 menerusi larian lipas kudung Arif Aiman Hanafi yang mengumpan bola kepada Afiq Fazail lalu menghantar kepada Bergson yang mendada bola kepada Cabrera untuk diletakkan ke dalam gawang lawan.

Ketika pasukan pelawat cuba mendapatkan rentak permainan, JDT sekali lagi mengejutkan pasukan TFC apabila Bergson menambah jaringan setelah menghukum kesilapan benteng pertahanan lawan pada minit ke-14.
Perlawanan itu bertukar tegang setelah pemain senior Harimau Selatan, Safiq Rahim dilayangkan kad merah setelah menghantuk kepala Faisal Halim pada minit ke-16.
Faisal kelihatan berkatakan sesuatu kepada bekas kapten JDT itu sebelum Safiq bertindak agresif melakukan kekasaran tersebut.
JDT yang bermain dengan 10 pemain diasak pasukan lawan dan gawang mereka hampir dibolosi pada minit ke-36 namun peluang keemasan itu disia-siakan Jordan Mintah apabila percubaan jarak dekatnya melambung tinggi.
Nafuzi dilihat perlu lebih agresif dan menggunakan kelebihan JDT kekurangan seorang pemain bagi mencari tiga gol sekali gus menghidupkan peluang yang tipis itu untuk ke perlawanan akhir Piala Malaysia.-K! ONLINE


Separuh masa pertama: KL City ‘tutup mulut’ Melaka
Oleh MUHAMAD ARDIE PUTRA SUHAIMI

26 November 2021, 11:02 pm
MELAKA – Pasukan Kuala Lumpur City (KL City) meraih kelebihan awal untuk meletakkan sebelah kaki ke pentas final Piala Malaysia apabila meraih keputusan 1-0 selepas tamat aksi babak pertama saingan separuh akhir kedua di Stadium Hang Jebat sebentar tadi.
Pada aksi tersebut, pasukan pelawat kendalian Bojan Hodak membariskan kesebelasan terbaik dengan meletakkan dua pemain import sensasi, Paulo Josue dan Romel Morales.
Pengendali Sang Kancil, Zainal Abidin Hassan turut membuat percaturan ampuh dengan jentera serangan diketuai oleh gandingan Sony Norde dan Manuel Ott.
Skuad tuan rumah berjaya melakukan beberapa siri percubaan awal hasil sepakan Norde tetapi berjaya diselamatkan oleh penjaga gol KL City, Kevin Ray Mendoza.
Bagaimanapun, tuah lebih memihak kepada The City Boys yang membuka jaringan menerusi ledakan pemain sayap, J. Partiban pada minit ke-8.
Tersentak dengan gol tersebut, Melaka memperkemaskan jentera serangan dengan Norde serta pemain tengah, Ahmad Syamim Yahya tetapi Kevin Ray kekal cemerlang mengawal gawang KL City.

Pasukan pelawat terus tampil dengan corak permainan bertahan dengan keputusan 1-0 kekal sehingga tamat separuh masa pertama.
Pasukan Melaka dan KL City berpeluang untuk mencipta sejarah dengan menamatkan penantian untuk beraksi di pentas final Piala Malaysia kali ini.
Kedua-dua pasukan terikat seri 1-1 pada aksi pertama di Stadium Kuala Lumpur, Cheras pada Isnin lepas. – K! ONLINE


Polis cari penyebar gambar kejadian bunuh di Flat Ashby
Oleh ASLIZA MUSA

26 November 2021, 8:55 pm
IPOH – Polis sedang mengesan individu yang bertanggungjawab merakam dan menyebar gambar kejadian seorang lelaki mati dalam pergaduhan di pasar pagi dekat Flat Jalan Ashby di sini semalam.
Gambar kejadian yang memperlihatkan polis seolah-olah tidak mengambil tindakan meleraikan pergaduhan itu mendapat pelbagai respon negatif warga maya.
Rata-rata mereka mengecam tindakan polis yang kononnya tidak berusaha menghentikan perbuatan suspek yang sedang memaut leher mangsa.
Ketua Polis Daerah Ipoh, Asisten Komisioner Yahaya Hassan berkata, satu laporan telah dibuat oleh pegawai polis terlibat dan kes disiasat mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998.
Katanya, siasatan dan pengesanan individu-individu yang merakam gambar kejadian sedang dijalankan.
“Bertindak atas maklumat awam, pihak polis telah bergegas ke tempat kejadian dan berjaya meleraikan pergaduhan sekali gus membuat tangkapan terhadap semua suspek.

“Bagaimana pun, gambar yang tular di media sosial seolah-olah pihak polis tidak meleraikan pergaduhan itu.
“Tindakan pemilik akaun media sosial berkenaan dengan memberi kenyataan berunsur negatif tanpa mengetahui fakta sebenar adalah tidak bertanggungjawab dan dikesali,” katanya dalam kenyataan di sini hari ini.
Menurut Yahaya, orang ramai dinasihatkan tidak menyebarkan maklumat tidak benar dan membuat spekulasi yang boleh menjejaskan siasatan.
Tegas beliau, perbuatan menyebarkan kenyataan tidak benar dan tohmahan lalu tular di media sosial hingga menyebabkan kegusaran dalam kalangan masyarakat dikhuatiri menjejaskan reputasi dan kredibiliti polis.
“Polis ingin menegaskan, undang-undang sentiasa dikuatkuasakan dengan adil dan profesional khususnya dalam mengendali situasi kecemasan yang melibatkan nyawa.
“Orang ramai yang melihat kejadian tersebut diminta tampil ke Ibu Pejabat Polis Daerah (IPD) Ipoh bagi membantu siasatan,” katanya. – K! ONLINE


Aksi Melaka-KL City ditangguhkan kerana gangguan bekalan elektrik
Oleh MUHAMAD ARDIE PUTRA SUHAIMI

26 November 2021, 8:44 pm
PETALING JAYA – AKSI separuh akhir kedua Piala Malaysia melibatkan Melaka United menentang Kuala Lumpur City (KL City) ditangguhkan selama 30 minit ekorang gangguan bekalan elektrik di Stadium Hang Jebat.
Perkara itu disahkan olen Liga Bola Sepak Malaysia (MFL) dalam satu kenyataan sebentar tadi.
“Terdapat masalah gangguan bekalan elektrik di Stadium Hang Jebat, Melaka.
“Perlawanan Melaka United FC lwn Kuala Lumpur City FC dijangka akan bermula pada pukul 9.30 malam,” katanya.
Pasukan Melaka dan KL City kini selangkah untuk mencipta sejarah dengan menamatkan penantian untuk beraksi di pentas final Piala Malaysia kali ini.
Kedua-dua pasukan terikat seri 1-1 pada aksi pertama di Stadium Kuala Lumpur, Cheras pada Isnin lepas. – K! ONLINE


93 permohonan Bantuan Khas Kewangan Kesan Mudarat Vaksin Covid-19
Oleh PETAH WAZZAN ISKANDAR

26 November 2021, 7:48 pm
PUTRAJAYA – Kementerian Kesihatan mendedahkan lapan permohonan Bantuan Khas Kewangan Kesan Mudarat Vaksin Covid-19 melibatkan jumlah sebanyak RM132,500 dalam proses pembayaran.
Menteri Kesihatan, Khairy Jamaluddin Abu Bakar berkata, sehingga semalam, sebanyak 93 permohonan diterima yang mana, permohonan berjaya akan menerima bayaran melalui pihak Agensi Pengurusan Bencana Negara (Nadma).
Katanya, sebanyak 78 permohonan lagi masih dalam penilaian dan daripada jumlah itu, 56 permohonan dalam penilaian Jawatankuasa Farmakovigilans Khas Vaksin Covid-19 (JFK), manakala 22 permohonan dalam penilaian oleh Jawatankuasa Teknikal Perubatan (JTP).
“Tujuh lagi permohonan telah ditolak kerana tidak dikategorikan sebagai kes kesan tindak balas vaksinasi (AEFI) serius,” katanya dalam sidang akhbar di sini semalam.
Khairy Jamaluddin berkata, bantuan itu khusus kepada warga tempatan yang menerima vaksin Covid-19 di bawah Program Imunisasi Covid-19 Kebangsaan (PICK) dan mendapat kesan sampingan yang serius selepas menerima vaksin.
Katanya, bantuan khas ini akan dipertimbangkan berdasarkan kriteria yang perlu dipenuhi iaitu AEFI yang berlaku dalam tempoh tiga bulan daripada menerima vaksin; serta dikategorikan sebagai serius berdasarkan laporan penilaian JFK.

Beliau berkata,laporan AEFI hendaklah dihantar kepada Bahagian Regulatori Farmasi Negara (NPRA) oleh anggota kesihatan yang merawat pesakit.
“Nilai bantuan kepada individu yang terkesan oleh AEFI ditentukan berdasarkan perakuan JTP dan diputuskan oleh Jawatankuasa Induk Bantuan Khas Kewangan Kesan Mudarat Vaksin Covid-19.
“Ia tidak melebihi RM50,000 jika berlaku kesan advers yang serius kepada penerima vaksin yang memerlukan rawatan berpanjangan di hospital dan tidak melebihi RM500,000 jika berlaku hilang upaya kekal atau kematian disebabkan vaksin,” katanya. – K! ONLINE


RM9.25 juta untuk projek tebatan banjir Selangor
Oleh MOHAMAD NAUFAL MOHAMAD IDRIS

26 November 2021, 7:31 pm
SHAH ALAM – Sebanyak RM9.25 juta diperuntukkan bagi Projek Tebatan Banjir Selangor.
Menteri Besar Selangor, Datuk Seri Amirudin Shari berkata, peruntukan tersebut diberikan kepada projek tebatan banjir lembangan Sungai Langat, lembangan Sungai Klang dan lembangan Sungai Selangor.
“Semua projek ini perlu dilaksanakan segera terutamanya lembangan Sungai Langat.
“Projek-projek ini akan dilaksanakan secara sinergi kerana ia juga turut melibatkan peruntukan daripada Kerajaan Persekutuan,” katanya ketika membentangkan Belanjawan Selangor 2022, hari ini.
Jelas beliau, tambahan peruntukkan RM15.6 juta turut diberikan bagi memastikan projek tersebut diuruskan dengan baik selepas siap nanti
Selain projek tersebut, sebanyak RM9.2 juta telah diperuntukkan kepada Jabatan Pengairan dan Saliran (JPS) Selangor bagi menambah baik sistem saliran di kawasan yang telah dikenal pasti.

“JPS Selangor juga akan melaksanakan projek Kolam Takungan Banjir di Rawang Integrated dan Kampung Budiman, Klang.
“Peruntukan dua projek tersebut masing-masing bernilai RM15 juta dan RM20 juta,” katanya. -K! ONLINE


Sayur masih murah di Negeri Sembilan
Oleh NOR SHAFAWATI YUP

26 November 2021, 8:01 pm
SEREMBAN – Tiada kenaikan harga mendadak yang direkodkan bagi semua jenis sayur dalam tempoh sebulan kebelakangan di Negeri Sembilan.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) negeri, Ain Arjuna Aziz Zaman berkata, pihaknya memandang serius akan kenaikan harga sayur seperti kobis bunga, sawi pendek (Choy Sum), brokoli, sawi, kacang buncis, kubis, cili merah dan cili hijau.
“Berdasarkan pemantauan yang telah dijalankan oleh Seksyen Penguatkuasa dan Pegawai Pemantau Harga tiada kenaikan harga mendadak yang direkodkan bagi semua sayur dalam tempoh sebulan seperti yang dilaporkan.
“Kenaikan direkodkan adalah secara berperingkat yang dipengaruhi oleh beberapa faktor seperti kos pengangkutan, keadaan cuaca dan ketidakseimbangan permintaan dalam pasaran,” katanya dalam kenyataan di sini hari ini.
Jelas Ain Arjuna, bagaimanapun tidak semua jenis sayur yang disenaraikan tersebut mengalami kenaikan harga berperingkat.
“Terdapat juga sayur yang hanya mengalami kenaikan dan penurunan harga biasa seperti cili merah, cili hijau dan kubis.

“Perbandingan sayur pada harga sebelum (22 November 2021) dan harga semasa (26 November 2021) bagi satu kubis bunga adalah sama RM13, dua sawi pendek (Choy Sum) RM9, empat sawi RM9, tujuh cili merah RM13.
“Seterusnya, tiga brokoli turun daripada RM18 kepada RM13, lima kacang buncis RM15 kepada RM13, enam kubis RM6 kepada RM5, lapan cili hijau RM12 kepada RM10,” katanya.
Menurut Ain Arjuna, isu kenaikan harga sayur-sayuran ini juga turut dibuat pemantauan di pasar raya seluruh Negeri Sembilan.
“Harga di pasar raya juga dilihat ada berlaku kenaikan dan penurunan setiap hari, namun tidak melibatkan semua jenis sayur.
“Bekalan sayur-sayuran bagi seluruh Negeri Sembilan adalah mencukupi dan tidak mengalami gangguan bekalan,” katanya.
Beliau berkata, secara keseluruhannya, dapat dilihat kenaikan harga yang berlaku di pasar raya melibatkan kenaikan harga daripada peringkat pembekal.-K!ONLINE


Pengantin terkejut terima pesanan air oren ketika duduk di pelamin
Oleh KOSMO!

26 November 2021, 7:30 pm
JAKARTA – Sebuah video di media sosial tular disebabkan seorang tetamu di majlis perkahwinan bertindak memesan air oren daripada penghantar makanan yang kemudian menghantarnya terus ke pelamin pengantin, lapor laman berita Suara.com.
Video itu dimuat naik ke akaun di aplikasi Tik Tok bernama @ayusbangga.
Menerusi video tersebut, lelaki itu bertindak memesan air oren menggunakan sebuah aplikasi penghantar barang.
Setelah pesanan tiba, lelaki itu kemudiannya menyuruh penghantar barang tersebut menghantarnya terus ke pelamin pengantin sambil merakam video.
“Pergi terus ke Mas Ayus,” tulisnya dengan emoji ketawa.
Kejadian itu menarik perhatian tetamu lain yang hadir, malah netizen mula membanjiri ruangan komen.

“Kesian kat Gojek, bro,” tulis seorang netizen.
“Budak tu macam cakap makan dulu wkwkwk,” tambah netizen lain.
Video itu kini mendapat 397.4 ribu suka dan 1173 komen. – Agensi


Krisis politik di Solomon: 1,181 warga Malaysia disahkan selamat
Oleh AMREE AHMAD

26 November 2021, 7:26 pm
PUTRAJAYA – Kementerian Luar hari ini mengesahkan bahawa kesemua 1,181 rakyat Malaysia yang menetap di Kepulauan Solomon masih berada dalam keadaan selamat.
Wisma Putra memaklumkan, pihaknya sedang memantau rapat perkembangan terkini di negara pulau itu ekoran krisis politik yang berlaku.
“Suruhanjaya Tinggi Malaysia di Port Moresby, Papua New Guinea sentiasa berhubung rapat dengan rakyat kita melalui pejabat Konsulat Kehormat Malaysia di negara tersebut,” katanya dalam satu kenyataan hari ini.
Kelmarin, media antarabangsa melaporkan kekacauan akibat rusuhan penduduk meletus di ibu negara Kepulauan Solomon, Honiara dengan banyak bangunan kerajaannya telah dibakar selain perusuh menghancurkan pelbagai premis perniagaan dan sebuah balai polis serta cuba menyerbu Parlimen dalam usaha menggulingkan Perdana Menterinya, Manasseh Sogavare.
Situasi tegang tersebut menyaksikan kerajaan negara bekas jajahan British di Lautan Pasifik itu memohon bantuan pasukan pengaman dari jirannya, Australia bagi memulihkan keadaan.
Protes penduduk dari wilayah Malaita itu pada mulanya berlangsung secara aman kerana membantah sikap layanan tidak adil oleh kerajaan pusat terhadap mereka sejak sekian lama.

Bagaimanapun, ia bertukar menjadi ganas menyebabkan banyak sekolah dan kedai komersial di pusat bandar ditutup selain perintah berkurung juga diisytiharkan bagi mengawal situasi.
Mengulas lanjut, Wisma Putra menjelaskan bahawa terdapat 231 rakyat Malaysia di Honiara, manakala selebihnya 950 orang lagi pula berada di luar kawasan bandar berkenaan. – K! ONLINE


Pulau Pinang bentang bajet defisit RM449.8 juta
Oleh MOHD SYALMIZI HAMID

26 November 2021, 7:53 pm
GEORGE TOWN – Kerajaan Negeri Pulau Pinang hari ini membentangkan Bajet 2022 dengan defisit sebanyak RM449.8 juta.
Ketua Menteri Chow Kon Yeow berkata, ia membabitkan perbelanjaan mengurus berjumlah RM935.22 juta berbanding jangkaan hasil negeri sebanyak RM485.42 juta.
Menurutnya, Kerajaan Negeri menganggarkan hasil yang dikutip pada 2022 berkurangan 4.07 peratus atau RM20.6 juta berbanding tahun ini dengan mengambil kira kesan pandemik Covid-19 yang masih belum reda.
Beliau berkata, defisit itu akan dibiayai daripada Simpanan Terkumpul Negeri yang berbaki sebanyak RM887.78 juta pada akhir tahun 2020.
“Kerajaan Negeri tidak menafikan bahawa amaun defisit ini adalah tinggi namun optimis kutipan hasil negeri akan dapat ditingkatkan semula dengan langkah-langkah pemulihan ekonomi yang sedang diambil oleh Kerajaan Negeri dan juga Persekutuan.
“Kerajaan Negeri telah bersiap sedia dengan strategi bagi meningkatkan hasil negeri seiring dengan pemulihan ekonomi dan sentiasa berusaha untuk mengurangkan tunggakan hasil melalui beberapa langkah yang telah disusun dan diatur melibatkan jabatan-jabatan negeri,” katanya ketika pembentangan Bajet 2022 pada sidang Dewan Undangan Negeri di sini hari ini. – K! ONLINE


MBI terima 57 kenderaan, jentera baharu
Oleh ZAKI SALLEH

26 November 2021, 8:11 pm
IPOH – Perkhidmatan perbandaran Majlis Bandaraya Ipoh (MBI) dipertingkatkan menerusi penerimaan 57 buah kenderaan pelbagai jenis dan jentera yang ditelah dioperasikan secara berperingkat-peringkat.
Pembelian tersebut melibatkan perbelanjaan sebanyak RM12 juta menerusi pinjaman sewa beli dengan bank-bank tempatan.
Datuk Bandar Ipoh, Datuk Rumaizi Baharin berkata, pertambahan kenderaan dan jentera itu perlu berikutan pembangunan pesat di bandaraya Ipoh dengan kewujudan kawasan perumahan baharu dan pusat-pusat perniagaan.
Menurut beliau, faktor ini telah menyumbang kepada kepadatan penduduk dan keperluan untuk MBI mempertingkatkan kualiti perkhidmatan perbandaran kepada warga kota Ipoh.
“Daripada jumlah tersebut, sebanyak 39 unit kenderaan telah diterima manakala baki masih dalam proses perolehan yang dijangka akan selesai selewat-lewatnya pertengahan tahun 2022 nanti.
“Pembelian tersebut adalah untuk memastikan perkhidmatan perbandaran dapat dilaksanakan pada tahap yang optimum dan menjadikan Ipoh bersih, hijau dan maju,” ujarnya.

Beliau berkata demikian pada sidang akhbar selepas melancarkan perolehan kenderaan operasi MBI di sini hari ini.
Antara kenderaan yang diperolehi ialah 23 lori terbuka seberat 11 tan bagi operasi pembersihan, jentolak, kenderaan skylift untuk menampung operasi potong pokok dan lori kru cab untuk kerja-kerja mengecat petak letak kereta.
Dalam pada itu kata Rumaizi, MBI juga telah mengambil 105 petugas baharu bagi operasi kutipan sampah seramai 60 orang, landskap (25) dan QRT (20).
“Proses pertambahan anggota seterusnya akan dilaksanakan secara berperingkat-peringkat.
“Semoga usaha-usaha MBI ini akan menjadikan bandaraya ini terus ceria, bersih dan indah serta mencapai hasrat menjadikan Ipoh Bandaraya Terbersih di Malaysia pada tahun 2023,” ujarnya. – K! ONLINE


Wanita sukar berdikari pada usia warga emas berbanding lelaki
Oleh KOSMO!

26 November 2021, 8:30 pm
LONDON – Satu kajian dilaporkan mendapati wanita mengalami masalah untuk melakukan tugas fizikal asas termasuk penjagaan diri  berbanding lelaki ketika usia tua disebabkan beban melakukan kerja rumah ketika mereka muda, lapor laman berita Mail Online.
Data yang diambil daripada lebih 60,000 responden itu membayangkan bahawa perkara tersebut berlaku kerana ‘kelemahan sosio-ekonomi’ yang dialami wanita pada abad ke-20.
Penyelidik berkenaan menyatakan, semua responden kajian itu dilahirkan sebelum 1960 dan tidak bekerja atau mendapat pendidikan tinggi. Kebanyakan mereka melakukan kerja rumah sebagai suri rumahtangga.
Kajian oleh Kolej Universiti London itu menunjukkan bahawa bebas tugasan fizikal tersebut ‘boleh mendedahkan mereka kepada risiko kesihatan dan mengurangkan keupayaan untuk hidup berdikari pada usia tua’.
Penulis utama kajian berkenaan, Mikaela Bloomberg berkata, jurang antara lelaki dan wanita dalam melaksanakan tugas harian telah berkurangan sejak beberapa tahun kebelakangan ini.
‘’Ini boleh dijelaskan oleh fakta bahawa wanita kini  mempunyai akses yang lebih baik kepada pendidikan dan lebih berkemungkinan untuk memasuki sektor pekerjaan berbanding generasi sebelum ini,’’ katanya. – Agensi


Bantuan Khas Kewangan sebulan setengah gaji kepada penjawat awam Selangor
Oleh MOHAMAD NAUFAL MOHAMAD IDRIS dan ABDUL RAZAK IDRIS

26 November 2021, 8:06 pm
SHAH ALAM – Kerajaan negeri mengumumkan Bantuan Khas Kewangan (BKK) sebanyak sebulan setengah gaji kepada para penjawat awam di Selangor.
Menteri Besar Selangor, Datuk Seri Amirudin Shari berkata, bantuan kewangan itu memberikan implikasi kewangan sebanyak RM37.5 juta dalam menghargai usaha serta komitmen penjawat awam yang tidak kenal erti penat lelah bersama-sama memastikan penyampaian perkhidmatan kekal efisien dan berkesan.
“BBK pertama meliputi setengah bulan gaji dengan minimum RM1,000 telah disalurkan sempena sambutan Hari Raya Aidilfitri sebelum ini.
“Manakala BKK kedua iaitu satu bulan gaji dengan minimum RM1,000 akan dibayar pada 29 Disember depan,” katanya ketika membentangkan Belanjawan Selangor 2022, di sini hari ini.
Menurut beliau, anggaran belanjawan negeri berjumlah RM2.343 billion melibatkan lima teras utama dengan tema belanjawan iaitu Negeri Tahan Uji, Mengangkat Martabat Insani.
Amirudin menjelaskan, daripada jumlah tersebut sebanyak RM1.22 bilion untuk perbelanjaan mengurus manakala RM1.123 billion untuk perbelanjaan pembangunan.

“Kerajaan Selangor berjaya meningkatkan rizab semasa sebanyak RM3.117 bilion yang terdiri daripada Akaun Hasil Disatukan berjumlah RM938.36juta dan Akaun Amanah Disatukan berjumlah RM2.179 bilion.
“Ini bermaksud kerajaan negeri berjaya meningkatkan rizab dari RM2.1 bilion pada tahun 2019,” katanya.


Bantuan khas setengah bulan gaji penjawat awam Pulau Pinang
Oleh MOHD SYALMIZI HAMID

26 November 2021, 8:15 pm
GEORGE TOWN – Penjawat awam Pulau Pinang akan menikmati bonus berbentuk bantuan khas kewangan setengah bulan gaji atau minimum RM1,000 seperti yang diumumkan Ketua Menteri, Chow Kon Yeow hari ini.
Menurut Kon Yeow, bayaran melibatkan keseluruhan 3,962 penjawat awam dengan implikasi kewangan berjumlah RM5.59 juta itu akan dibuat pada Disember ini.
“Sebagai tanda penghargaan kepada sokongan padu semua penjawat awam Pulau Pinang, Kerajaan Negeri bersetuju meluluskan bayaran bantuan khas kewangan akhir tahun bersamaan dengan setengah bulan gaji atau minimum RM1,000.
“Adalah diharapkan ia akan meningkatkan semangat penjawat awam untuk memberikan perkhidmatan yang lebih cemerlang lagi di tahun-tahun akan datang,” katanya semasa Ucapan Bajet 2022 Negeri Pulau Pinang pada sidang Dewan Undangan Negeri di sini hari ini.
Dalam masa sama, Kon Yeow berkata bonus RM300 juga akan diberikan kepada penyelia dan guru Kelas al-Quran dan Fardu Ain (KAFA), guru sekolah rendah agama rakyat serta guru dan staf sekolah persendirian Cina.
“Manakala, guru tahfiz, guru pondok dan guru tadika Islam pula akan menerima RM200 setiap seorang.

“Semua pembayaran yang melibatkan perbelanjaan tambahan sebanyak RM940,600 itu juga akan dibayar pada Disember ini,” katanya. – K! ONLINE


Kematian Dr. Chai kerana penyakit jantung koronari, bukan vaksin dos penggalak
Oleh PETAH WAZZAN ISKANDAR

26 November 2021, 6:40 pm
PUTRAJAYA – Kementerian Kesihatan mendedahkan kematian Ketua Penolong Pengarah Kanan, Dr. Chai Koh Meow adalah kerana Hemopericardium akibat penyakit jantung koronari dan myocardial infarction, bukan kerana vaksin dos penggalak Covid-19.
Ketua Pengarah Kesihatan, Tan Sri Dr. Noor Hisham Abdullah berkata, hasil dapatan laporan telah menyatakan sebab kematian adalah penyakit jantung koronari.
“Ini adalah laporan yang telah kita terima dan pihak KKM sedih dengan pemergian mendiang.
“Saya mahu ucap terima kasih kepada keluarga mendiang dan abang mendiang kerana membenarkan KKM memaklumkan dapatan hasil bedah siasat mendiang,” katanya pada sidang akhbar di sini hari ini.
Sementara itu, Menteri Kesihatan, Khairy Jamaluddin Abu Bakar berharap dengan jawapan yang dikongsi maka kematian mendiang tidak menjadi bahan spekulasi lagi untuk menghalang penerima vaksin dos penggalak.
“Kerajaan dan KKM percaya dengan ketelusan maka saya minta Noor Hisham berkongsi hasil dapatan kematian mendiang dengan jelas bagi menunjukkan tiada apa-apa maklumat yang disembunyikan.

“Apa-apa kes pun kita akan buat siasatan terperinci iaitu forensik dan post mortem diteliti sebelum satu ketetapan dapat dibuat malah buat masa ini tidak ada kematian yang disebabkan secara langsung daripada vaksin, sama ada primary serius atau booster,” katanya.
Tambahnya, sekiranya ada kes yang disahkan oleh ketiga-tiga jawatankuasa yang ditubuhkan bagi menilai punca kematian maka ia akan dimaklumkan. – K! ONLINE


Latihan khas pekerja asing sebelum bertugas di Malaysia
Oleh MOHD RASDAN AHMAD

26 November 2021, 7:05 pm
KUALA LUMPUR – Kementerian Sumber Manusia (KSM) bakal mengadakan latihan khas (induction course) terlebih dahulu kepada pekerja-pekerja asing sebelum bekerja di negara ini sebagai usaha mengurangkan masalah buruh paksa.
Menterinya, Datuk Seri M. Saravanan berkata, usaha tersebut perlu dilakukan kerana masalah utama isu buruh paksa yang berlaku adalah kerana masalah hubungan antara pekerja asing dengan pihak kerajaan serta agensi terlibat.
“Latihan khas ini akan kita tekankan terutamanya pelajari adat resam serta adat negara ini dan bagaimana mereka boleh menghubungi pihak kerajaan tanpa datang ke pejabat buruh bagi melaporkan masalah ini.
“Kita lihat salah satu sebab isu ini berlaku adalah kerana hubungan antara pekerja asing dengan pihak kerajaan, jika pekerja tempatan mungkin tiada masalah, jika pekerja asing jarak mereka dengan kerajaan amat jauh terutamanya dari segi bahasa,” katanya di sini hari ini.
Beliau berkata demikian ketika sidang akhbar selepas merasmikan Pelan Tindakan Nasional Berhubung Buruh Paksa (NAPFL) di Hotel Majestik, Kuala Lumpur.
Pelan tindakan NAPFL ini telah dibangunkan Kementerian Sumber Manusia dengan kerjasama Pertubuhan Buruh Antarabangsa (ILO) serta 200 peserta daripada pelbagai kementerian dan agensi, wakil industri, wakil persatuan sekerja dan wakil pertubuhan antarabangsa.

Katanya, selain daripada masalah bahasa, cara layanan pekerja asing di pejabat buruh dan tiada masa untuk datang ke pejabat buruh kerana ketiadaan cuti bekerja juga menjadi salah satu masalah isu buruh paksa ini berlaku.
“Sekiranya berlaku isu buruh paksa seperti paksaan kerja lebih masa atau gaji tidak dibayar atau lewat dibayar mereka boleh melaporkannya secara terus ke kementerian,” katanya. – K! ONLINE


7 kluster baharu dilaporkan
Oleh SITI A'ISYAH SUKAIMI

26 November 2021, 7:16 pm
PUTRAJAYA – Tujuh lagi kluster baharu dikenal pasti, menjadi antara penyumbang kepada 5,501 kes harian negara dengan jumlah keseluruhan kes positif Covid-19 sebanyak 2,614,480 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes yang dilaporkan hari ini, 25 kes adalah jangkitan import dari luar negara.
“Sebanyak 78 kes (1.4 peratus) melibatkan kategori tiga, empat dan lima serta 5,423 kes (98.6 peratus) kategori satu dan dua.
“Pesakit sembuh mencatatkan sebanyak 6,664 kes hari ini dengan jumlah keseluruhan mereka yang sembuh daripada Covid-19 sebanyak 2,516,693 kes,” katanya dalam satu kenyataan akhbar di sini hari ini.
Ujarnya lagi, terdapat 519 kes sedang dirawat di Unit Rawatan Rapi dan 267 kes memerlukan bantuan pernafasan. -K! ONLINE


Murid sekolah rendah wajib jalani saringan bergilir, Isnin ini
Oleh PETAH WAZZAN ISKANDAR

26 November 2021, 7:13 pm
PUTRAJAYA – Semua murid sekolah rendah diwajibkan menjalani ujian saringan Covid-19 secara mingguan dengan kaedah penggiliran, bagi mencegah penyebaran wabak itu sehingga mewujudkan kluster pendidikan bermula Isnin ini.
Menteri Kesihatan, Khairy Jamaluddin Abu Bakar berkata, ia adalah sebahagian perkara yang digariskan dalam Strategi Pengujian Covid-19 Kebangsaan (NTS) yang menetapkan murid sekolah rendah perlu menjalani ujian saringan secara mingguan.
Katanya, pelaksanaan NTS dilakukan selepas ditangguhkan sebelum ini dan dokumen yang sudah pun disiarkan itu boleh dimuat turun melalui https://covid-19.moh.gov.my di bawah Garis Panduan.
“Dokumen itu juga menggariskan bila dan siapa yang perlu menjalani ujian serta ujian apa perlu dijalankan, ia sama ada murid itu bergejala atau tidak bergejala mesti menjalani ujian saringan.
“Ia menjadi keperluan kepada sekolah-sekolah rendah yang mana murid di bawah usia kelayakan menerima vaksin, perlu laksanakan ujian saringan mingguan sekurang-kurangnya kepada 10 peratus sampel pelajar di sekolah itu,” katanya pada sidang akhbar di sini hari ini.
Khairy Jamaluddin sebelum ini memaklumkan, Kementerian Kesihatan (KKM) sedang menyiapkan strategi ujian saringan kebangsaan bagi menentukan peralihan fasa mitigasi di satu-satu kawasan.

“Strategi tersebut juga membolehkan kementerian mengenal pasti kawasan yang rendah dalam aspek pembendungan sekali gus dapat memastikan strategi yang lebih jelas dapat dilakukan bagi memastikan kadar positif Covid-19 diselaraskan,” katanya. – K! ONLINE


8 kategori pesakit boleh ditemani, terima pelawat – KJ
Oleh PETAH WAZZAN ISKANDAR

26 November 2021, 6:15 pm
PUTRAJAYA – Kementerian Kesihatan (KKM) memutuskan hanya lapan kategori pesakit yang boleh ditemani penjaga atau menerima pelawat dengan prosedur operasi standard (SOP) berkuat kuasa serta merta.
Menteri Kesihatan, Khairy Jamaluddin Abu Bakar berkata, pihaknya telah mengemas kini polisi lawatan untuk penjaga dan pelawat hospital di bawah kementeriannya, selari dengan perkembangan semasa Covid-19.
Katanya, keputusan ini bertujuan untuk mengurangkan risiko penularan Covid-19 di hospital malah ia penting bagi melindungi pesakit, pelawat dan petugas kesihatan serta memastikan perkhidmatan penjagaan kesihatan yang berterusan,” katanya pada sidang akhbar di sini hari ini.
Menurut beliau, lapan kategori pesakit itu ialah pesakit berpenyakit kritikal, pesakit yang memerlukan penjagaan palliatif, pesakit yang tenat, pesakit kurang upaya, pesakit warga emas, pesakit yang memerlukan bantuan komunikasi, pesakit kanak-kanak dan ibu di dalam proses bersalin.
“Bagi pelawat atau penjaga yang dibenarkan untuk melawat dan menjaga pesakit mestilah berusia 18 tahun dan ke atas, lengkap vaksinasi Covid-19 dan tidak tergolong dalam kumpulan yang berisiko tinggi untuk mendapat jangkitan Covid-19 seperti warga emas.
“Mempunyai pelbagai komorbiditi atau sistem imuniti yang lemah, tidak disyaki menghidapi Covid-19 atau individu dalam pemantauan (PUS) dan tidak mempunyai gejala Covid-19 serta mengisi borang deklarasi Covid-19 serta mematuhi SOP dan memakai alat pelindung diri (PPE) seperti yang ditetapkan.

Khairy Jamaluddin berkata, bagi penjaga pula, mereka perlu menjalani ujian saringan Covid-19 iaitu RT-PCR atau RTK Antigen dalam masa 72 jam sebelum masuk ke hospital dan disahkan negatif, manakala peneman ibu mengandung semasa proses bersalin hendaklah menjalani ujian saringan RT-PCR atau RTK Antigen atau RTK Antigen air liur semasa ketibaan di hospital dan disahkan negatif.
Katanya, bagi pesakit yang menerima rawatan pesakit luar atau Jabatan Kecemasan, hanya seorang penjaga sahaja dibenarkan. – K! ONLINE


Perbualan akhir bersama Allahyarham Siti Sarah dalam Tinggalkan Diriku
Oleh NUR EMIRA SAIZALI

26 November 2021, 7:00 pm
PETALING JAYA – 9 Ogos 2021. Satu tarikh ‘berdarah’ yang akan dikenang oleh pelawak dan usahawan terkenal Shuib apabila isteri yang dikasihi pergi dijemput Ilahi buat selama-lamanya.
Pastinya pemergian Allahyarham Siti Sarah meninggalkan 1,001 memori yang amat sukar untuk ditempuhi.
Kehilangan tersebut ternyata telah meninggalkan rasa sepi, kosong dan bagaikan hilang seluruh jiwa sehingga mencengkam sanubari pemilik nama penuh Shahmira Muhamad itu.
Lebih menyentuh jiwa, hari ini sebuah karya hebat nyanyian Siti Sarah berjudul Tinggalkan Diriku telah dilancar dan diperdengarkan secara rasmi kepada umum pada pukul 3 petang tadi.
Kata Shuib, lagu tersebut merupakan rakaman suara arwah isterinya ketika sesi latihan untuk Showcase Siti Sarah sekitar tahun 2018.
“Enam hari selepas pemergian Allahyarham, saya mendengar rakaman
lagu Tinggalkan Diriku yang dirakamkan ketika sesi latihan untuk Showcase Siti Sarah yang diadakan pada 2018.

“Rasa sebak, hiba dan segala rasa hadir menerpa jiwa sepanjang mendengar semula lagu tersebut.
“Cara penyampaian arwah sangat berbeza dan istimewa sekali, seperti sudah tahu apa yang bakal terjadi nanti. Bait-bait lirik yang cukup indah sangat meninggalkan kesan kepada pendengar,” kata bapa kepada empat orang cahaya mata itu.
VIDEO muzik rasmi lagu Tinggalkan Diriku dilancarkan tepat pukul 3 patang tadi menerusi saluran YouTube, Shuib Channel.
Rentetan itu, anggota kumpulan Sepahtu itu mengambil keputusan untuk mengabadikan karya istimewa ciptaan oleh Aidit Alfian tersebut menjadi sebuah video muzik (MV) sebagai tanda cinta kepada bidadari syurganya.
Untuk rekod, lagu tersebut telah dirakam pada tahun 2002 untuk album Mimpi Pun Sama dan dilancar sekitar tahun 2003.
Antara yang paling mencuri perhatian ramai semestinya rakaman perbualan terakhir Shuib bersama arwah isterinya sebelum ditidurkan pada 6 Ogos lalu bagi mengeluarkan bayi dalam kandungannya.
“Menerusi MV ini saya selitkan perbualan akhir bersama Siti Sarah ketika memberikan kata-kata semangat bagi memujuk arwah untuk ‘ditidurkan’.
“Ini adalah momen paling sukar dalam hidup saya sebagai seorang suami dan bapa. Perbualan tersebut adalah tanda pengorbanan besar seorang ibu yang bertarung nyawa untuk melahirkan seorang anak,” kata Shuib lagi.
Sebagai info, Tinggalkan Diriku teklah dilancarkan menerusi semua platform digital mulai hari ini termasuklah video muzik rasmi. – K! ONLINE


Majlis perkahwinan terbakar gara-gara bunga api
Oleh KOSMO!

26 November 2021, 7:00 pm
JAKARTA – Sebuah majlis perkahwinan yang mahu mencipta kelainan dengan mengadakan  pertunjukan bunga api berakhir dengan padah apabila bunga api itu menyebabkan dewan persandingan terbakar, lapor laman berita Suara.com.
Video kejadian itu dimuat naik oleh akaun TikTok @pestamoi kelmarin.
Menerusi klip video itu, kelihatan sebuah majlis persandingan yang penuh meriah dan pasangan pengantin ketika itu, dirakam sedang menari.
Namun, percikan bunga api dari atas pentas persandingan tiba-tiba menyambar barangan perhiasan yang digantung di siling dewan itu dan api  tiba-tiba menjadi besar.
Pasangan pengantin itu bagaimanapun dilihat masih tetap menari, malah, tetamu yang hadir juga kelihatan terkejut, namun tidak bergegas meninggalkan dewan itu.
Tidak lama kemudian, api mula menyambar perhiasan lain yang ada di atas meja tetamu, menyebabkan orang ramai mulai panik dan berlari meninggalkan dewan itu.

Netizen yang menonton video tersebut kemudiannya meninggalkan pelbagai komen.
“Kasihan pasangan pengantin, pasti mereka berasa trauma,” komen seorang netizen.
“Yang memasang bunga api di dalam dewan harus mengambil kira faktor keselamatan. Keselamatan sepatutnya menjadi keutamaan nombor satu,” komen netizen lain.
Video tersebut sudah ditonton hampir 700,000 kali dengan lebih 1,000 komen. – AGENSI


Rentas negeri jadi punca kes naik
Oleh PETAH WAZZAN ISKANDAR

26 November 2021, 6:30 pm
PUTRAJAYA – Kementerian Kesihatan (KKM) mendedahkan hampir semua negeri menunjukkan peningkatan kes Covid-19 kecuali Perlis, Sarawak dan Sabah susulan kebenaran merentas negeri yang dilaksanakan 11 Oktober lalu.
Menteri Kesihatan, Khairy Jamaluddin Abu Bakar berkata, enam negeri iaitu Perak, Selangor, Kuala Lumpur, Terengganu, Kelantan dan Labuan pula menunjukkan kadar pengisian katil bukan Unit Rawatan Rapi (ICU) melebihi 50 peratus.
Katanya, tujuh negeri iaitu Pulau Pinang, Selangor, Kuala Lumpur, Putrajaya, Melaka, Terengganu dan Kelantan menunjukkan kadar pengisian katil ICU melebihi 50 peratus.
“Dalam kalangan pesakit Covid-19 kategori 3 hingga 5 yang dirawat di fasiliti kesihatan, didapati bilangan pesakit dalam kalangan kumpulan umur 40 tahun ke atas dan juga kumpulan warga emas telah menunjukkan peningkatan.
“Kementerian percaya peningkatan ini mungkin disebabkan faktor tahap antibodi terhadap Covid-19 yang menurun selepas beberapa bulan menerima vaksinasi lengkap. Situasi ini juga dilihat di banyak negara yang mencapai kadar vaksinasi lengkap yang tinggi,” katanya pada sidang akhbar di sini hari ini.
Khairy Jamaluddin berkata, golongan warga emas dan golongan 40 sehingga 59 tahun telah terlebih dahulu menerima vaksin sebelum ini maka tahap antibodi mereka terhadap Covid-19 menurun lebih awal.

Katanya, bagi memastikan tahap antibodi terhadap jangkitan Covid-19 kekal optimum, KKM menyarankan pemberian dos penggalak (booster) dan sehingga 25 November, sebanyak 1,823,474 dos penggalak telah diberikan malah data terkini daripada kumpulan remaja juga amat memberangsangkan.
“Namun begitu, terdapat juga indikator yang perlu diberi perhatian serius. Di peringkat kebangsaan, bilangan pesakit Covid-19 yang dirawat di fasiliti kesihatan didapati meningkat semula meliputi pesakit semua,” katanya. – K! ONLINE


Tindakan tidak bertanggungjawab adakan PRU-15 sekarang
Oleh PETAH WAZZAN ISKANDAR

26 November 2021, 6:20 pm
PUTRAJAYA – Menteri Kesihatan, Khairy Jamaluddin Abu Bakar menyifatkan desakan untuk mengadakan Pilihan Raya Umum Ke-15 (PRU-15) adalah tidak bertanggungjawab.
Beliau berkata, keputusan untuk mengadakan PRU perlu dilihat berdasarkan perkembangan kes positif Covid-19 yang membimbangkan dan peningkatan kemasukan pesakit Covid-19 ke hospital serta kemunculan varian baharu, B.1.1.529 di  Afrika.
“Saya sudah berbincang dengan Ketua Pengarah Kesihatan, Tan Sri Dr. Noor Hisham Abdullah yang mana pendirian Kementerian Kesihatan (KKM) bahawa PRU boleh dielakkan berbanding Pilihan Raya Negeri (PRN) Sarawak tidak dapat dielakkan kerana tempoh pentadbiran sudah tamat.
“Bagi PRN Melaka pula, Dewan Undangan Negeri (DUN) dibubarkan maka ia tidak dapat dielakkan,” katanya pada sidang akhbar di sini hari ini.
Baru-baru ini, media melaporkan Timbalan Presiden UMNO, Datuk Seri Mohamad Hasan menggesa (PRU-15) perlu dipertimbang untuk diadakan dalam masa terdekat mengambil kira sentimen rakyat ketika ini yang dilihat memihak kepada Barisan Nasional (BN).
Beliau juga ada menyuarakan perkara itu kepada Perdana Menteri, Datuk Seri Ismail Sabri Yaakob sebaik sahaja Barisan Nasional (BN) memenangi Pilihan PRN Melaka.

“Saya cakap dengan Perdana Menteri semalam, kita perlu pertimbangkan untuk segerakan pilihan raya umum. Suka atau tidak kita tunggu sampai Julai nanti sebab perjanjian (persefahaman kerajaan dan pembangkang) sampai Julai,” katanya.
Susulan itu, Menteri Wilayah Persekutuan, Datuk Seri Shahidan Kassim menyatakan PRU-15 tidak harus diadakan awal bagi memberi peluang kepada pengundi 18 terlibat pada PRU kali ini. – K! ONLINE


Lelaki kaya kahwini lapan wanita serentak
Oleh KOSMO!

26 November 2021, 6:22 pm
JAKARTA – Kisah seorang lelaki kaya raya yang berkahwin dengan lapan wanita secara  serentak menjadi tular di media sosial Indonesia baru-baru ini, lapor laman berita Suara.com.
Video pernikahan itu dimuat naik menerusi akaun Instagram @kebologan.kekinian semalam.
“Lelaki kaya ini berkahwin dengan lapan orang wanita,” demikian keterangan yang ditulis pada klip video tersebut.
Menerusi video itu, dapat dilihat pengantin lelaki itu sedang mengadakan sesi bergambar sambil diapit oleh kelapan-lapan isterinya. Lokasi pernikahan tersebut bagaimanapun tidak dapat dipastikan.
Netizen yang menonton video tersebut kemudiannya meninggalkan pelbagai komen berkenaan majlis pernikahan itu.
“Kasihan kepada mereka yang masih bujang, jodohnya sudah diambil orang,” komen seorang netizen.

“Mantap, isterinya lapan jadi mertuanya ada 16,” komen seorang netizen lain.
Video tersebut sehingga kini sudah menerima hampir 3,000 tanda suka dengan ratusan komen. – AGENSI


Pemandu maut, dua lori bertembung
Oleh ROSLIZA MOHAMED

26 November 2021, 5:52 pm
KOTA BHARU – Seorang pemandu lori maut selepas kenderaan berat yang dipandunya bertembung dengan sebuah lagi lori dari arah bertentangan yang terbabas di kawasan selekoh di Kampung Gondang, Jalan Kemubu di sini semalam.
Dalam kejadian pukul 4.30 petang itu, mangsa Wan Mohamad Asuadi Wan Asli, 31, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, sebuah lagi lori jenis Hino dipandu seorang lelaki berusia 29 tahun sedang dalam perjalanan dari arah Dewan Beta ke Kemubu.
Menurutnya, apabila tiba di lokasi kejadian yang juga merupakan laluan selekoh, pemandu lori itu dipercayai gagal mengawal kenderaan dipandunya.
“Lori tersebut kemudian memasuki laluan bertentangan dan terbabas sebelum merempuh sisi kanan bahagian belakang sebuah lori yang dipandu mangsa.
“Insiden itu menyebabkan kedua-dua lori terbabas ke bahu kiri jalan menghala ke Kemubu. Mangsa disahkan meninggal dunia di lokasi kejadian selepas tersepit di ruangan pemandu lori itu,” katanya ketika dihubungi Kosmo! hari ini.

Menurut Abdul Rahim, mayat mangsa dibawa ke Hospital Universiti Sains Malaysia, Kubang Kerian di sini untuk bedah siasat.
Ujarnya, pemandu sebuah lagi lori hanya mengalami cedera ringan pada bahagian tangan dan ujian saringan air kencing terhadapnya turut mendapati dia positif dadah jenis methhamphetamine.
“Lelaki itu kini ditahan untuk siasatan lanjut mengikut Seksyen 15(1) Akta Dadah Berrbahaya 1952,” katanya.
Tambah Abdul Rahim, kemalangan itu disiasat mengikut Seksyen 41(1) Akta Pengangkutan Jalan 1987. – K! ONLINE


Setahun berkahwin, Cat Farish bersanding tahun depan
Oleh HARYATI KARIM

26 November 2021, 4:45 pm
PETALING JAYA – Selepas setahun mendirikan rumah tangga bersama isteri, Suriani Hassan, 35, penyanyi Cat Farish merancang untuk melangsungkan majlis persandingan mereka sekitar tahun depan.
Menurut Cat Farish atau nama sebenarnya, Farrish Zaquan, 47, dia dan isteri sepatutnya bersanding pada 20 November lalu sempena ulang tahun pertama perkahwinan mereka.
Namun, disebabkan pandemik, rancangan berkenaan terpaksa ditunda sehingga ke tahun depan.
“Insya-Allah, majlis persandingan kami akan diadakan pada tahun depan. Mengikut perancangan, sepatutnya majlis tersebut dilangsungkan pada 20 November lepas sempena ulang tahun perkahwinan kami yang pertama.
“Buat masa sekarang, saya rasa keadaan belum lagi selamat untuk mengadakan majlis persandingan kerana pandemik, jadi kita tunggu tahun depan,” ujar Cat Farish yang ditemui pada majlis pelancaran single Kan Kan penyanyi, Zarol Zarif semalam.
Sungguhpun sudah agak lama berkahwin, Cat Farish tetap mahu mengadakan sebuah majlis persandingan sebagai kenangan buat isteri tercintanya.

“Saya akan buat jugalah majlis persandingan kerana ini perkahwinan pertama isteri. Saya mahu dia merasai pengalaman bersanding.
“Ikutkan saya tidak kisah kerana saya telah pun merasai pengalaman bersanding menerusi perkahwinan sebelum ini,” tutut Cat Farish.
Terdahulu, Cat Farish yang juga anggota kumpulan Ruffedge melangsungkan perkahwinan buat kali kedua bersama Suriani di Pusat Dakwah Islamiah Paroi, Senawang, Negeri Sembilan pada 20 November tahun lalu.
Sebelum ini, Cat Farish pernah mendirikan rumah tangga bersama Hartiny Ramly, namun mereka berpisah pada April 2016.
Hasil perkahwinan pertamanya, Cat Farish dikurniakan tiga orang cahaya mata iaitu Nia Karlyssa, 15, Eva Latheefa, 12, dan Qul Iskandar, 11. – K! ONLINE


Sumbangan RM1.25 juta kepada 2,500 anak yatim
Oleh MOHAMAD NAUFAL MOHAMAD IDRIS

26 November 2021, 5:09 pm
SHAH ALAM – Kerajaan negeri akan menyumbangkan RM1.25juta kepada 2,500 anak yatim di Selangor termasuk yang kehilangan ibu bapa akibat Covid-19.
Menteri Besar Selangor, Datuk Seri Amirudin Shari berkata, bantuan tersebut akan diberikan melalui Bantuan Anak Yatim Covid-19.
Katanya, sebanyak RM500 akan diberikan kepada yang telah kehilangan ibu atau ayah akibat Covid-19.
“Antara golongan yang terkesan akibat pandemik Covid-19 adalah anak-anak yang kehilangan ibu atau bapa.
“Oleh demikian, kerajaan negeri akan memberikan sumbangan kewangan kepada anak yatim berjumlah RM1.25 juta yang akan memberikan manfaat kepada 2,500 anak yatim di seluruh Selangor,” katanya ketika membentangkan Belanjawan Selangor 2022, hari ini.
Amirudin turut memberitahu, kerajaan negeri turut akan memberikan bantuan dari sudut pengurusan harta pusaka, penjagaan anak-anak serta kesihatan mental melalui beberapa agensi bertanggungjawab seperti Jabatan Kebajikan dan Jabatan Kesihatan Negeri Selangor.

Sementara itu, beliau berkata, Program Saring Selangor akan dilaksanakan bermula pada tahun 2022 dengan melibatkan peruntukan berjumlah RM1.5 juta dalam mengesan risiko jangkitan penyakit Covid-19 sekaligus rawatan awal dapat dilaksanakan.
“Program ini akan dilaksanakan secara menyeluruh di peringkat komuniti dan dijangka memberi manfaat kepada sehingga 5,000 orang.
“Dalam masa sama, peruntukkan sebanyak RM500,000 juga disediakan bagi menghadapi sebarang kemungkinan berlaku penularan wabak dengan menambah dan mempelbagaikan program-program advokasi berkaitan pematuhan prosedur operasi standard (SOP) serta menambah baik sistem sokongan kepada pesakit yang dijangkiti Covid-19,” ujarnya. -K! ONLINE


Rakyat Malaysia dilarang ke Afrika mulai esok
Oleh PETAH WAZZAN ISKANDAR

26 November 2021, 6:01 pm
PUTRAJAYA – Kerajaan tidak membenarkan pengembara dari Malaysia untuk melawat Afrika Selatan, Botswana, Eswatini, Lesotho, Mozambique, Namibia dan Zimbabwe bermula esok susulan penemuan varian baharu Covid-19 iaitu B.1.1.529.
Menteri Kesihatan, Khairy Jamaluddin Abu Bakar berkata, selain itu, sekatan sementara kepada semua warga asing yang mempunyai sejarah perjalanan dalam tempoh 14 hari ke semua negara terbabit turut dilaksanakan.
“Bagi warga tempatan dan pemegang pas penduduk tetap yang pulang ke Malaysia dari negara-negara tersebut dibenarkan memasuki negara namun dikehendaki menjalani kuarantin wajib selama 14 hari di stesen kuarantin tanpa mengira status vaksinasi serta tidak dibenarkan menjalani kuarantin di rumah.
“Berdasarkan survelan genomik yang dijalankan sehingga hari ini, tiada virus Covid-19 varian baharu B.1.1.529 yang dilaporkan di Malaysia, manakala semua sampel akan diambil dari individu yang tiba dari negara-negara tersebut untuk survelan genomic,” katanya pada sidang akhbar di sini hari ini.
Hadir sama, Ketua Pengarah Kesihatan, Tan Sri Dr. Noor Hisham Abdullah.
Khairy Jamaluddin berkata, setakat ini tiga buah negara telah melaporkan kes berkaitan varian baharu ini iaitu Afrika Selatan (77), Botswana (4) dan Hong Kong (2).

Katanya, kes pertama dilaporkan di Botswana pada 11 November lalu, manakala Afrika Selatan pada 14 November lalu dan Hong Kong pada 25 November dengan kes yang dilaporkan di Hong Kong mempunyai sejarah melawat Afrika Selatan.
“Menurut laporan, varian baharu ini mempunyai 32 mutasi spike protein iaitu dua kali ganda lebih banyak daripada varian delta. Sehingga kini belum ada maklumat lanjut bagi tempoh inkubasi, gejala dan kebolehjangkitan bagi varian B.1.1.529 ini.
“Malah, Pertubuhan Kesihatan Sedunia (WHO) masih lagi membuat pemantauan yang rapi mengenai perkembangan yang berkaitan pelaporan varian baharu B.1.1.529. Buat masa ini varian baharu ini dikategorikan oleh WHO sebagai Varian Dalam Perhatian (VUM),” katanya. – K! ONLINE